text:
Toke Meier Carlsen heldur professarafyrilestur
Tann 1. juni 2015 varð Toke Meier Carlsen settur sum professari á Fróðskaparsetri Føroya. Hann er fyrsti professari í støddfrøði á Fróðskaparsetrinum.
Vanligt er, at nýsettur professari heldur almennan fyrilestur, “professarafyrilestur”, við tilknýti til sítt fakøki, og Toke Meier Carlsen fer at halda sín professarafyrilestur hósdagin 14. januar kl. 15 í Ovastovu í Nóatúni í Tórshavn.
Heitið á fyrilestrinum er “Fremtidens matematik”. Um innihaldið í fyrilestrinum sigur Toke soleiðis:
“Jeg vil fortælle lidt om, hvad jeg mener, matematik er, og hvad det kan bruges til. Jeg vil også se på, hvad ny teknologi har af betydning for matematikken og måden vi underviser i det på. Foredraget vil ikke være teknisk, og jeg håber at gøre det forståeligt for alle, uanset baggrund.”
Eftir fyrilesturin verður skipað fyri móttøku.
Meir kunning um Toke Meier Carlsen sæst her
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


c: text/html

text:
Sáttmálið undirskrivaður við Dansk Scanning A/S um skjalasøvnini í Tinglýsingini og Matriklinum
Mikudagin 28. mars 2018, undirskrivaðu Gjaldstovan og Umhvørvisstovan sáttmála við Dansk Scanning A/S um at talgilda skjalasøvnini í Tinglýsingini og Matriklinum.
Uppgávan er ein týðandi partur av heildarætlanini hjá Talgildu Føroyum innan grundardátur, har málið er at tryggja borgarum, fyritøkum og almenna geiranum talgilda atgongd til ókeypis og álítandi grundardátur.
Ein arbeiðsbólkur arbeiddi í 2017 við kanningararbeiði í sambandi við uppgávuna. Dentur varð lagdur á at fáa størri vitan og førleikar sum útbjóðari av uppgávuni. Harumframt fekst innlit í teir møguleikar og vandamál, ið kunnu standast av einari slíkari uppgávu.
5.mars 2018 varð útboð um ljóslesing av skjalasøvnunum lagt á Keypsportalin. Fyrsta stig í hesari útbjóðing var undangóðkening av veitarum. 20. mars var kunningarfundur á Umhvørvisstovuni, har greitt var frá uppgávuni, skjalasøvnini vórðu víst fram og høvi var at seta spurningar. Umboð fyri eina føroyska fyritøku møtti upp til kunnigarfundin. Tá ið freistin var úti 23. Mars 2018, var bert ein fyritøka, sum hevði boðað frá áhugað at gerast undangóðkend. Talan var um Dansk Scanning A/S og avgjørt var tí at fara beinleiðis í samráðingar við donsku fyritøkuna.
Dansk Scanning A/S hevur vunnið sær góðar royndir við at talgilda størri og smærri skjalasøvn, síðani fyritøkan varð stovnað í 1997. Í 2008 vann Dansk Scanning A/S útboðið av størstu talgildisuppgávu nakrantíð í norðurlondum, nevniliga at talgilda donsku Tinglýsingina, ið var samansett av á 60 milliónum gomlum og torgreiddum skjølum. Dansk Scanning A/S hevur eisini talgilda størsta partin av danska matrikulskjalasavninum og hevur vunnið fleiri útboð innan kommunal byggissakskjalasøvn í bæði Danmark og Noreg. Mett varð tí, at Dansk Scanning A/S hevði røttu førleikarnar og royndirnar at talgilda føroysku skjalasøvnini hjá Tinglýsingini og Matrikulinum.
Kostnaðurin fyri arbeiðið er fýra milliónir krónur. Íroknað í prísinum er ljóslesan av øll skjalasøvnunum, eftirviðgerð av skjølunum og OCR viðgerð. OCR viðgerð merkir, at allur teksturin skal kunna maskinlesast. Tá hetta arbeiðið er gjørt verða ljóslisnu skjølini løgd inn í eina leitiskipan hjá Dansk Scanning. Henda leitiskipan verður alment atkomulig, og fer hetta at lætta munandi um arbeiðið hjá Umhvørvisstovuni, sum ikki longur nýtist at leita skjøl fram til viðskiftafólk. Viðskiftafólk fáa eisini eina betri tænastuni, tá ið tey sjálvi, til einhvørja tíð og stað, kunnu leita tinglýsingar- og matrikulskjøl fram. Meðan arbeiðið verður gjørt hjá Dansk Scanning A/S hava Tinglýsingin og Matrikulin framhaldandi atgongd til øll skjølini í skjalasøvnunum og kunnu óbroytt veita sínar tænastur.
Bæði Tinglýsingin og Matrikulin eru partur av Umhvørvisstovuni og liggja øll skjalasøvnini har. Høvðusuppgávan hjá Tinglýsingini er at tryggja almenna og løgfrøðiliga bindandi skráseting av ognarviðurskiftum. Tinglýsingin er samansett av umleið 46.000 tinglýsingaraktum, 174 av hondskrivaðu gomlu tingbókunum umframt Persóns og Akfarsbókina.
Matrikulin veitir rættartrygd í mun til stødd og legu móti krøvum frá øðrum og er samansett av alt frá smáum pappírslepum til A5 og A1 stødd. Samlaða vavið av tilfari fyri bæði tinglýsingar- og matriklulskjalasavnið er á leið 400 hillametrar. Talan er tí, okkum vitandi, um størstu talgildan av føroyskum skjalasøvnum nakrantíð.
Farið verður undir arbeiðið beinanvegin. Fyrsta stig verður Tinglýsingin, ið væntandi verður liðugt um árslok 2018. Síðani verður farið í holt við Matrikulin, ið skal verða liðugt í juni 2019.
Gjaldstovan og Umhvørvisstovan gleðast um talgildisuppgávuna. Hetta er fyrsta stig í at talgilda Tinglýsingina og Matrikulin og gera skjalasøvnini virknari fyri stovnin og føroyska samfelagið sum heild.
Nicolai Mohr Balle, verkætlanarstjóri á Talgildu Føroyum, og Henning Kirkegaard, stjóri í Dansk Scanning A/S
Dansk Scanning A/S heinta skjalasøvnini á Umhvørvisstovuni á Argjum

robotstxt: allowed

filter: keep


text:
Í lesarabrævi fegnast Bjørt Samuelsen um, at náttúruvernd verður raðfest munandi í fíggjarlógini, sum varð samtykt í gjár. Landsstýriskvinnan hevur lovað, at lógin verður klár skjótt.
– Nú nýggja árið nærkast, nærkast eisini dagurin, tá ið vit fáa spildurnýggja náttúruverndar- og margfeldislóg, har tað at varðveita lívfrøðiliga margfeldið og at verja okkara sárbæru náttúru verður sett í hásæti.
Tað sigur Bjørt Samuelsen í lesarabrævi, har hon skrivar um, at náttúruvernd verður raðfest munandi á fíggjarlógini.
– Longu í 1993 samtykti løgtingið ST-sáttmálan um lívføðiligt margfeldi. Og í 2006 varð við stórum meiriluta samtykt at heita á landsstýrið um at fylgja nevnda ST-sáttmála, sigur Bjørt Samuelsen víðari í lesarabrævinum.
Les eisini: Náttúruverndarlóg skjótt klár
Tað er partur av samgonguskjalinum at náttúruverndarlóg skal gerast, og síðsta í farna mánaða segði Sirið Stenberg, at náttúruverndarlógin er næstan liðug. Tað segði hon í svari til munnligan fyrispurning frá Sonju Jógvansdóttur.
Men landsstýriskvinnan segði eisini, at orsakað av, at lógin fevndi um øki, ið trý ymisk landsstýrisfólk varða av, hevur tað tikið langa tíð at fáa lógina lidna.
– Fyri at lógin skal virka, er neyðugt at byggja upp holla og fakliga sterka umsiting av lógini, og júst hetta sæst aftur á fíggjarlógini fyri 2018. Fyrst gjøgnum uppraðfestingina frá landsstýriskvinnuni og síðan við, at tað í fíggjarlógararbeiðinum er eydnast at fáa fitt av peningi eyka á hesa kontu, sigur Bjørt Samuelsen, sum heldur, at hetta fer at leggja grundarlagið undir, at náttúruverndarlógin kemur at virka væl.
Lesarabrævið hjá Bjørt Samuelsen: Náttúruverndin styrkt og raðfest


text:
Ingi Samuelsen
01.01.2015 - 22:18
Størsta hendingin í 2014 var at eg setti mær fyri at koma niður í vekt. Soleiðis skrivar Rúni Thomsen úr Hvalba um árið, ið júst er farið. Eitt hendingaríkt ár við nógvum góðum túrum.
Rúni skrivar soleiðis:
Tann 4. januar 2014 byrjaði eg eitt nýtt lív. Eg sett mær fyri at nú skuldi eg koma niður aftur í vekt. Eg vigaði tá 157,5 kg. Mítt tíðarmál fyri atkoma á mál var/er juli 2015.
Ein umlagdur kostur og motión skuldi vera mín vegur til at fara niður í vekt. Men eg vildi koyra hetta stríð sjálvur. Fyrstu túrarnir vóru stuttir, men tungir. Men skjótt setti eg mær fyri at ganga niðan til Sandvíkstunnilin, ikki langt, men tá ein sera tungur túrur.
So gekk skjótt rætta vegin og tann 25. apríl skipaði eg fyri túri úr Hvalba til Fámjins, í sambandi við flaggdagshaldið og komu umleið 120 fólk við á hesun túri.
Hetta var ein øðilig avbjóðing, og hevði eg tá tapt meg 26 kg, niður á 131,5 kg.
Næstu mánaðirnir gekk eg sera nógv, og setti mær fleiri og størri mál, m.a. gekk eg 7. juni, úr Nesvík til Tjørnuvíkar og aftur, umleið 25 km.
Tann 13. juli fór eg so longsta túr, sum eg nakrantíð havi gingið. Eg hevði sett mær fyri at ganga úr Sandvík og til Akraberg. Ein túrur uppá akkurát 50 kilometrar.
Hetta var ein stór avbjóðing, men eftir 9½ tíma, fekk eg eina stóra vælkomst frá familjuni í Akrabergi og enn eitt stórt mál var nátt.
Seinni ætlaði eg at gera túrin aftir fjøllunum, men nógvur mjørki foraði hesum túrinum. So hann verður at bíða til í 2015.
Av øðrum avbjóðingurm hetta ári kunnu nevnast einar fimm gongutúrar Hvalba-Trongisvágur, Túrur niðan á Gluggarnar, sum eru hægsta fjall í Suðuroynni og endiliga at koma út aftur í Lítlu Dímun at reka í summar.
Hetta er ein stytt frágreiðing frá 2014, har eg má sig at alt ári hevur verið nakað serligt og ein stór hending fyri meg og fyri mína familju.
Her skal leggjast afturat at eg sum sagt havi koyrt hetta løbið sjálvur, men við stórum stuðli frá mínari famjlu. Eisini havi eg brúkt Facebook nógv í hesum kampinum, við m.a. at leggja ein status út fríggjamorgun við hvussu gongdin er.
Tá vektin var lægst her fyri, var eg komin niður á 107,7 kg ella eitt tap í 2015 uppá 49,8 kg. Seinastu kg koma væntandi í 2015.


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Vestmanna kirkjukór konsert í Vestmanna Kirkju
18.06.2014
Sunnudagin 29.6. kl. 18.00 verður konsert í Vestmanna kirkju við Vestmanna kirkjukóri.
Konsertin er fyriskipað í sambandi við, at umleið 50 íslendskir húsvognaeigarar koma til Vestmanna at vitja, við Hlif á odda. Hlif er umsjónarfólk í skúlanum í Kópavogi, har Vestmanna kirkjukór plagar at gista í samband við konsertferðir til Íslands. Samstundis er hetta ein royndarkonsert við summarskránni hjá Vestmanna kirkjukóri, sum í juli mánaða fer enn eina konsertferð til Íslands.
Á skránni eru føroyskir og norðurlendskir sangir, sum kórið undir leiðslu av Erlu Olsen fer at syngja, Heðin Kambsdal hevur klaverfylgispælið.
Harafturat verða upplestur og felagssangur á skránni.
Øll eru hjartaliga vælkomin.
Vestmanna kirkjukór og prestarnir í Norðustreymoy.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Snorri Brend
25.09.2014 - 14:30
Tíðindi > Samfelag & Politikkur > Samferðsla
Tað vóru fleiri suðringar, sum gjørdust illa við, tá skiparin umborð boðaði frá, at Smyril ikki slapp frá bryggju sum ætlað í morgun.
Ferðafólkini fingu longu áðrenn fráferð at vita, at okkurt var áfatt við motorunum, sum ikki vildu starta.
Og um hálvgumátta-tíðina boðaði skiparin aftur frá, at fólk máttu bara geva tol, tí okkurt tekniskt brek var í maskinrúminum.
Ístaðin bjóðaðu teir fólki ókeypis kaffi. Hetta tóku fólk sum vera man av.
- Vit vita bara her umborð á Smyrli og práta, - ja, og hugna okkum hóast alt, segði eitt av ferðafólkunum, Lena Askham, tá Portalurin tosaði við hana.
Hon var á veg norðureftir, saman við einum hópi av fólki sum skuldu til arbeiðis, í skúla ella í øðrum ørindum.
- Tú, ... nú loysti hann frá landi, segði hon mitt undir prátinum.
Hann er vestan í ættini, og tí fáa ferðafólkini – hóast seinkingina – helst ein góðan túr um Suðuroyarfjørð.
Beint nú er Smyril á veg út úr Trongsivágsfirði, og snarar síðani norðuryvir við kós móti Havnini - ein góðan tíma seinkaður.


text:
Kaj Leo spyr um stuðlar til óhjálpin heima
3. august 2018
Kaj Leo Holm Johannesen, løgtingsmaður fyri Sambandsflokkin, hevur í dag sett Eyðgunn Samuelsen, landsstýriskvinnu í almannamálum, ein skrivligan fyrispurning (§ 52a) um stuðlar til óhjálpin fólk. Svarast skal í seinasta lagi 10 yrkadagar eftir, at spurningurin er latin inn
Løgtingsmaðurin spyr fylgjandi:
1. Hvussu nógvir persónar undir 67 ár hevur Almannaverkið veitt stuðul til fyri árini 2016, 2017 og 2018?
2. Hvussu nógvir stuðulstímar tilsamans hevur Alamannaverkið veitt til persónligan stuðul fyri árini 2016, 2017 og 2018?
3. Hvussu nógvir persónar, sum fáa stuðul, eru skerdir í tímum í 2016, 2017 og 2018?
4. Hvussu nógvir tímar eru skerdir til stuðlar í 2016, 2017 og 2018?
5. Hvussu nógvir tímar eru visiteraðir til stuðlar í Almannaverkinum, t.e. tal av visiteraðum tímum og tal av veittum tímum í 2016, 2017 og 2018?
6. Hvør hevur ábyrgdina av persónum, sum ikki fáa nøktandi stuðul, um skaði hendir?
7. Er játtanin á løgtingsfíggjarlógini til stuðlar nóg høg til visiteraða tørvin?
Í viðmerkingunum til skrivliga fyrispurningin sigur Kaj Leo Holm Johannesen, løgtingsmaður, at tað hevur verið alment frammi, hvussu Almannaverkið í einar 3 vikur í summarfrítíðini, hevur skert sína tænastu til at stuðla fólki, sum eru óhjálpin heima.
Í einum ítøkiligum føri er komið alment fram, at talan er um ein persón, sum fekk heilaskaða, sum førdi við sær, at hesin nærum einki stutttíðarminni hevur, og er kognitivt ávirkaður. Hetta merkir, at viðkomandi ikki er førur fyri at klára seg sjálvan í dagligdegnum, og tí hevur tørv á stuðli. Í løtuni eru 16 stuðulstímar fastlagdir um vikuna, hóast Vejleford Rehabilitering mælir staðiliga til, at viðkomandi fær 40 tímar um vikuna.
Umframt hetta málið, so eru samstundis onnur, sum ikki hava orku at siga frá og eisini missa ella ongan stuðul fáa.
Familjurnar verða púra koyrdar niður mentalt, tey fáa onga feriu og teirra dagligdagur er ótolandi.
At enda sigur Kaj Leo Holm Johannesen, løgtingsmaður, í sínum viðmerkingum, at dømið er um annan persón, sum er óhjálpin, men fær ongan stuðul. Familjan er púra niðurkoyrd frammanundan, men skipanin tekur hetta ikki við í sinum metingum um tørvin á persónligum stuðli til familjuna.
Politiska skipanin og eitt vælferðarsamfelag kann ikki liva við, at sosialar tænastur og veitingar á henda hátt verða skerdar so álvarsliga, at einstaklingar og familjur verða niðurkoyrdar mentalt - tí verður hesin fyrispurningur settur.
Sambandsflokkurin
RN
Aftur


text:
Orð: Henrik Kampmann
Týtt: Jákup Dahl
1. Sum morgundøgg fer øll mín ævi,
sum streymur rennur tíðin brátt;
tá næsti dagur er úr kavi,
meg hylur kanska deyðans nátt.
O, Harra Guð, tú hjálpi mær,
at eg hvønn dag má toknast tær!
2. Vár kraft og megi, lyst og yndi,
hvør skjótt tað alt fer her á fold,
tað fýkur burt sum bos í vindi,
og brátt er aftur undir mold!
Hjálp mær mítt starv at røkja svá,
at tú, Guð, við tað kennast má!
3. Hjá okkum eittans um man varða,
lat okkum aldri gloyma tað:
Guðs boð at halda, hann at æra
og børn hans vera góð og glað.
Hvønn dag, ið fer, Guð, hjálp tú mær
at koma altíð nærri tær!
4. Ver hjá mær, faðir, ævi alla,
tú eina veit mær dagatal,
at tá ið síðstu løtur halla,
eg óbúgvin ei vera skal.
Á kvøldstund tú várkunna mær,
og lat meg sovna stilt hjá tær!


text:
Uttarastova
Uttarastova hevur tlf. 292187
Í løtuni ganga 18 børn í aldrinum 3-6 ár á Uttarustovu. Her kanst tú fylgja eitt sindur við, hvat hendur í okkara gerandisdegi.
Háskúlin, er Týsdagin.
Mánadagin er fastur túr dagur, øll stovan ferð :)
Vika 23/18
Mánadagin fóru vit øll túr til viðalundina og tóku gamalt breyð við at geva dunnunum. Børnini hildu, at tað var sera spennandi at geva sílinum breyð, so sá man tey koma heilt upp í vatnskorpina eftur breyð molunum.
Ellars so eru vit nógv úti í hesum góða veðrinum, sum vit hava.
Fríggjadagin verður garðdagur Tema er sirkus.
Vit á stovuni ynskja tykkum eitt gott vikuskiftið :)


text:
Árið 2012 fer eftir øllum at døma at gerast yrkingaár burturav. Nógv eru yrkingasøvnini í ár, og eftir øllum at døma, so eru øll søvnini eisini dygdagóð søvn. Onki heilt vánaligt savn er komið út enn.
Bókin, ið her verður ummælt, er bók, ið eg havi glett meg til at lesa. Katrin Ottarsdóttir hevur skrivað hana.
Katrin Ottarsdóttir er eitt óskrivað ark, tá ið talan er um bókaútgávu. Vit kenna hana sum slóðbrótarin í føroyskum filmi, sum hana, ið hevur lagt støðið undir føroyskan film. Tað varð flent eftir hesi undangongukvinnu, tá ið hon fór at gera spælifilm. Vit hava ofta hug at látursgera fólk, ið hava stórar, listarligar hugsjónir og føra tær út í verk. Men fyrr ella seinni, verða hesi áður látursgjørdu listafólk av fólki og landi sett har tey í roynd og veru alla tíðina hava verið.
Viðhvørt kann tað tykjast ringt hjá einum listafólki at skifta listaøki. Tað eydnast til tíðir, og til aðrar tíðir miseydnast hetta.
Katrin Ottarsdóttir hevur á forlagnum, Mentunargrunni Studentafelagsins, givið út yrkingasavnið Eru koparrør í himmiríki? Katrin detbuteraði í Vencli nummar 9, og í nummar 10 hevði hon eisini nakrar yrkingar. Í yrkingasavninum eru tær ikki heilt líkar teimum, ið stóðu í Vencli. Meg minnist, tá ið eg sá yrkingarnar á fyrstan tíð. Tær talaðu til mín, tí at eg helt tær lýstu okkurt, sum vanliga ikki verður lýst í yrkingum.
Sum heild er savnið gott. Har eru lýti í onkrum yrkingum. Fara vit niður í yrkingarnar, so eru tríggir persónar, sum ganga aftur gjøgnum allar yrkingarnar. Hann, hon og barnið. Hesi trý liva í einum heimi, har hon hevur sinnistrupulleikar og hann roynir at sløkkja ótespiligu sinniseldarnar í húsinum. Barnið liggur ímillum tey bæði, og fær ikki ordiliga eina sjálvstøðuga rædd fyrr enn í teimum seinastu yrkingunum.
Tað sæst í yrkingunum og sjónarhorninum, tær verða sagdar, at Katrin er filmsfólk. Tú er altíð ein áskoðari, ein eygleiðari í einum leiki, og støðurnar, sum hesi trý koma í, verða sjáldan lýstar í dýpdina, men verða lýstar sum hendingar, ið verða settar saman við øðrum hendingum. Ein er mánalendingin í 1969. Henda verður borin saman við, at hann og barnið flyta, ella skulu eitast at flyta, men sum altíð, so hendir onki. Alt endar við reglunum: mánin var aftur bara máni / har í húsinum.
At vera áskoðari í hesum óunnuliga leiki og fáa óunnulligu søgurnar sagdar á henda hátt, er ikki vanligt í føroyskum yrkingum. Savnið hongur saman. Somu persónar eru í øllum yrkingunum, og barnið útviklar seg eisini frá einum óhjálpnum áskoðara, eins og lesarin, til eitt ung menniskja, ið sigur frá, gerst líkasælt við foreldur, og sum kastar seg út í heimsins kalda favn. Persónarnir mennast (ella ikki) so hvørt tú lesur yrkingarnar.
tí barnið er sum ongin
og ongin ger vaksin og hundar ótrygg
fær tey at gloyma
at einsamøll børn kanska eisini
eru eydnurík børn
eina evarska lítla løtu
Hetta er næstseinasta ørindi í yrkingini “Ostaskorpur”. Hetta ørindi er líkasum mergurin í yrkingaevninum. Barnið í yrkingunum er ongin í einum heimi, har hurðar eru læstar, gáttir og mottur og vindeygu og trappur og koparrør tala um ein óunnuligan uppvøkstur, har barnið hevur verið einsamalt, gloymt og brúkt í einum løgnum og samskiftisleysum heimi, har tey vaksnu, sum foreldrini viðhvørt verða kallað, ikki duga at vera vaksin, ei heldur foreldur.
Hetta við, at foreldur ikki eru vaksin og vaksin ikki eru foreldur, kemur týðiligast fram í yrkingini “Istedgade”. Innihaldið í yrkingini er ógvuliga ófrættakent, og eg siti eftir við eitt sindur ringum smakki í munninum. Í yrkingini eru tað tey trý: hann, hon og barnið, sum ganga á Istedgade í Keypmannahavn. Hon fremst, hann í miðjuni og barnið aftast. Men hann hevur ein heldur margháttligan atburð, tí at tað kemur fram í yrkingini, at horurnar fáa lítla drongin fram í honum, og barnið hvørvur í einum myndaroki, har Istedgade fløðir við blóði, sum barnið vassar í. Barnið sigur síðani, at onki vaksið er nakrantíð ordiliga stuttlig, men endar við at smílast innantanna, meðan hann og hon fara flennandi um húsahornið. Henda yrkingin er veldig. Myndberingarnar eru trivaligar og stórar. Til tíðir eru onkrar myndberingar, ið halla uppat teimum hjá Jóanesi Nielsen, men eru tað ikki.
Fyrsta savnið eftir Katrina Ottarsdóttir er ein góð debut. Debutsøvn hava tað ofta við at vilja ov nógv, og tíð eru tey hvørki fuglur ella fiskur. Hetta savnið er væl arbeitt, og ein reyður tráður liggur tjúkkur og væl flættaður inn í allar yrkginarnar í savninum, og tað er heldur sjáldsamt fyri ein yrkjara, ið gevur sítt fyrsta savn út.
OMR


text:
Mítt summarstarv
Áhh tað hevði verið lekkurt, at komi heim í summarferiu og sloppið undan at arbeitt. Men sum hjá øllum øðrum, so veksa pengarnir heldur ikki á trøðum hjá mær. So í apríl/mai byrjaði eg at hugsað um at søkja summarstarv í Føroyum, so eg kundi vinna mær nakrar krónur.
Í nógv ár havi eg starvast sum tænari runt í býnum. Hetta hevur mær altíð dámað sera væl, men nú helt eg at tað var tíð at royna okkurt nýtt. Eg hevði nøkur ynskir um hvat starvið helst skuldi innibera, og tað var millum annað:
- At arbeiða við fólki, sum førir til fjølbroyttar arbeiðsdagar, tí dagurin verður ávirkaður av hvør traðkar inn á gólvið.
- At starvið á onkran hátt var kreativt, soleiðis at tað kundi kennast øðrvísi í mun til restina av árinum, har lesnaðurin fyllur øgiliga nógv.
- At eg kundi arbeiða í dagtímunum, so eg kundi hava frí tá hini hava frí.
Hetta førdi til at eg søkti ymisk størv, og eg fekk beinan veg bjóðað fulltíðarstarv í klædnahandlinum Events í SMS og segdi “Ja takk!”. Halla, sum eigur Events, keypti í februar barnahandilin Rákið, sum liggur beint við síðunar av Events, so eg sleppi at verða eitt sindur í báðum handlunum, og tað er super! Jú meira fjølbroytt, jú betur.
Starvið er í Havn og meðan eg eri heima í summar búgvi eg við Norðskála, heima hjá mammu og babba. So eg koyri sum oftast ímillum við bussi. Mín kærleiki fyri bussunum veksur og veksur! Tað er so undirmett hvussu deiligt tað er, at kunna seta seg í bussin og slappa av til man er komin fram, ístaðin fyri at skula koyra sjálvur. Tað einasta sum kann verða ein vansi er, at tíðirnar onkuntíð passa nokk so illa, men so kann eg hapsa eina venjing í Yndi áðrenn arbeiðstíð. Tað er í hvussu er ein góð byrjan uppá dagin.
Mær hevur altíð dáma væl móta, og eg haldi hetta er sera áhugavert at arbeiða við. Nú havi starvast í góðar tvær vikur og eg stórtrívist. Starvsfelagarnir eru fittir og tað sama kann eg siga um kundarnar sum vitja handilin. Stuttligast er tá onkur kundi spyr um hjálp. Eg fekk lokið stylist prógv í 2010, so eg kenni meg eisini trygga í rolluni, sum mótavegleiðari og bara sum heild at hava eitt eyga fyri hvat riggar til hvønn einstaka.
Tað besta av øllum – endiliga er tað pluss, at eg komi snollað til arbeiðis! Wuhuuu! Varrastiftir all day every day 😉
Hetta var júst eitt starv eg hevði brúk fyri í summar. Tað er altíð okkurt at gera og eg sleppi ordiliga at útfolda míni kreativu evnir. Fantastiskt. So um tær manglar okkurt lekkurt at fara í í summar, so er bara at koma og vitja. Eg vil fegin hjálpa! 😀
M&K


text:
24. september 2018Nr. 128
Kunngerð um broyting í kunngerð um veiðu eftir botnfiski o.ø. við fiskiførum undir føroyskum flaggi í NAFO skipanarøkinum í 2018
(Hækking av kvotu og nýggj felags árskvota)
§ 1
Í kunngerð nr. 187 frá 29. desember 2017 um veiðu eftir botnfiski o.ø. við fiskiførum undir føroyskum flaggi í NAFO skipanarøkinum í 2018, sum broytt við kunngerð nr. 2 frá 10. januar 2018, verða gjørdar hesar broytingar:
1. Í § 3 verður sum stk. 2 sett:
“Stk. 2. Umframt kvotuna í stk. 1 kunnu fiskifør undir føroyskum flaggi fiska 450 tons av toski, sum Føroyar hava sambært býtisavtalu við ES, í NAFO deildarøki 3M, Flemish Cap.”
2. § 5 verður orðað soleiðis:
“§ 5. Fiskiloyvi, sambært § 4, stk. 1 til fiskiskap eftir toski á Flemish Cap eftir kvotu sambært § 3, stk. 1, verður latið persóni ella felagi, sum í 2018 hevði rætt til fiskiloyvi í bólki 3, sambært § 74, stk. 1, nr. 2 í løgtingslógini. Veiðast skal við línu.
Stk. 2. Fiskiskapurin eftir heildarkvotuni, sambært § 3, stk. 1, verður skipaður við felags árskvotu.
Stk. 3. Fiskiloyvi, sambært § 4, stk. 1 til fiskiskap eftir toski á Flemish Cap eftir kvotu sambært § 3, stk. 2, verður latið persóni ella felagi, sum 31. desember 2017 hevði veiðiloyvi til veiðu eftir pelagiskum fiski í altjóða sjógvi í Suðurkyrrahavinum.
Stk. 4. Fiskiskapurin eftir heildarkvotuni, sambært § 3, stk. 2, verður skipaður við felags árskvotu.
Stk. 5. Fiskiskapurin eftir toski á Flemish Cap kann ikki byrja fyrr enn 7. januar 2018.
Stk. 6. Fiskiloyvi til kvotu sambært § 3, stk. 1 og 2 er samstundis ein góðkenning at reka fiskiveiðu í 2018 eftir ásetingunum í § 5, stk. 1 í løgtingslógini.”
§ 2
Henda kunngerð kemur í gildi dagin eftir, at hon er kunngjørd.
Fiskimálaráðið, 24. september 2018
Høgni Hoydal (sign.)
landsstýrismaður
/ Rógvi Reinert (sign.)


text:
Reyði Krossur hevur 9 endurnýtslubingjur standandi kring landið.
Filter by
Uttanfyri Keypssamtøkurnar í Klaksvík, Fuglafirði, Runavík og Miðvági eru bingjurnar hjá okkum at finna.
Afturat hesum hava vit eina bingju standandi uttanfyri Sparni í Skopun og fýra bingjur uttanfyri hølir okkara í Stiðjagøtu 6 í Havn.
Bingjurnar eru til góð, rein og heil brúkt klæðir, skógvar og taskir.
Umráðandi er, at alt er í posum, og at væl er bundið fyri.
Kemur tú fram á eina bingju, ið er full ring vinarliga á skrivstovu okkara.


text:
Orð: J.O. Wallin
Týtt: Mikkjal á Ryggi
1. Hann livir! Gleð teg, andi mín,
uppstaðin er nú Harri tín!
Hann deyðans megi yvirvann,
hans rødd nú aftur hoyrast kann
at lívga tað, sum fyrr var kalt;
hann livir, og tú liva skalt!
2. O, lýð so á hans orð við gleim,
tú vallari til betri heim,
sum lítla stund her roynast má,
reis høvur upp og fróur sjá,
at brátt er endað stríð títt alt,
hann livir, og tú liva skalt!
3. Tú sál, sum vart í syndum deyð,
statt upp, hygg upp, sum Harrin beyð,
tí breiða vegi vend tær frá,
so fegin skalt tú kenna tá,
sum sín teg Jesus hevur talt;
hann livir, og tú liva skalt!
4. Lat Harrans orð tær lýsa bjart,
so himmalvegin gløgt tú sært
og leita til tíns faðirs búgv!
Í kærleika, í vón og trúgv
til Jesu læru fast teg halt;
hann livir, og tú liva skalt!
5. Og verðin øll skal enda fá,
vár heimur brenna upp sum strá;
men Jesu orð ei vikast má,
hans lyfti skalt tú líta á.
Hann hevur teg til lívs út valt;
hann livir, og tú liva skalt!


text:
Orð: Hans Dalsgaard
Lag: So náddu tey fram
Viðmerking: Yrktur, tá ið Poul F. Joensen doyði á jóansøku 1970
1. Nú stendur tú, Pól,
framman Gylta lið,
nú lokin er líggjamansdystur.
Og Lykla-Pætur, við knyklum í brúm,
studerar títt syndaregistur:
2. “Tú helt mínar “heilagu” menn fyri háð,
ja, speirak mær sjálvan hin Gráa!
Heldur tú sjálvur – ja, álvaratos,
at hús tú hjá okkum kann fáa?”
3. Hann blaðar – og hvøkkur – “Far tú bara inn!”
Og knyklarnir síðka í hvørjum:
“Tað var ikki tú, sum var meinbogi mest,
fyri míni tey smáu í Føroyum!
4. Tað eru teir harðrendu røktingarmenn,
ið beita mær seyðin av haga.
Teir skelka mær sálirnar, sáa út split!
– Seg sjálvar teir gloyma at aga.”


text:
Tá Næraberg kom á Fuglafjørð um 18-tíðina í gjárkvøldið, stóð løgreglan klár.
Skipið, ið hevði fiskað svartkjaft, er skuldsett fyri at hava tveitt ov nógvan fisk í havið. Hetta er í stríð við lógina um sjófeingi, sum kom í gildi í desember í fjør.
Tað, sum tveitt var í havið, var svartkjaftur, sum var so illa farin í trolinum, at hann ikki kundi brúkast.
Næraberg hevði ein eygleiðara frá VØRN umborð seinastu tríggjar vikurnar, skrivar VP, og tað var hesin, ið meldaði Næraberg til løgregluna.
Reiðaríið hevur fingið eitt sektaruppskot á 1.55 milliónir krónur.
Vakthavandi á politistøðini sigur við Portalin, at teir hava verið umborð og avhoyrt manningina, og at málið nú verður kannað nærri.


text:
Drymbingur (drymbingaættin)
Thalassobathia pelagica Cohen, 1963
Stødd: Drymbingur verður í minsta lagi upp í 30 cm langur.
Dýpi: Heldur seg uppi í sjónum á djúpum vatni niður á einar 700 m. Við Íslandsryggin er hann fingin uppi í sjónum millum 420 m og 575 m.
Litur: Heilt dimmur, myrkabrúnur, mest sum svartur. Sjávaður úr troli er hann myrkabrúnur.
Teinar: R 72-79; G 58-65; U 22-29; B 2.
Lýsing: Kroppurin er smalur og høgur, hægstur um miðjar uggafjaðrar. Høvdið er lítið, um 21% av heildarlongdini, er líka høgt sum langt, rundligt framman. Fremst er gronin beint upp og niður, og hon er styttri enn eygnatvørmátið. Eyguni eru um 25-26% av høvuðlongdini. Lítlan kjaft, ið kemur væl aftur um eyguni. Nógvar smáar og hvassar tenn. Eina langa ryggfjøður, ið byrjar yvir uggafjøðurini. Eina langa gotfjøður, ið er frá gotinum, báðar nakað lágar. Tær renna saman aftast í spíss á sporlsendanum. Stuttar, men breiðar uggafjaðrar. Fremst og niðast undir øsinum eru tær báðar smáu búkfjaðrarnar. Tvær strikur, onnur oman fyri uggafjøðurina og aftur á hálvt sporlið, hin frá klingruni fram til omanfyri gotið. Nakað búksíður fiskur.
Eyðkenni: Strikurnar. Ongan stert, liturin og skapið. Smáu búkfjaðrarnar.
Týdningur: Ikki vinnuligan týdning.
da: Pelagisk brosmekvabbe, en: Pelagic brotula, ís: Drumbur
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Bendlafiskar Ophidiiformes
Í hesum hópinum eru 5 ættir, 100 slektir og 385 sløg.
Undir Føroyum eru skrásettar 3 ættir, 4 slektir og 4 sløg:
Ryggfjaðrarnar eru langar. Summi sløg eru long og kløn, meðan onnur eru heldur stutt, høg og smøl.
Hesir fiskarnir liva á djúpum vatni, niður á umleið 8400 metra dýpi (í Puerto Rico-dýpinum).


text:
Bygdaráðið í Funningi og býráðið í Runavíkar kommunu samtyktu á fundi 26. november fíggjarætlanina 2009 fyri felags kommununa, sum verður løgd saman 1. januar 2009. Skattaprosentið verður 22%, og barnafrádrátturin verður 4.000 kr.
Fíggjarætlanin javnvigar við 115,8 milliónum. Samlaðu íløgurnar verða 28,5 milliónir. Harav fara 6 milliónir til nýggja skúlan, sum er tikin í brúk og verður endaliga liðugur fyrst í komandi ári. Harafturat fara 7,5 mió til 2 barnagarðar, sum er í gerð á Skála og í Søldarfirði og verða lidnir í oktober 2009. Á tekniska økinum verða harafturat gjørdar íløgur í vatnveiting, vegir, kloakkir og útstykkingar.
Nettoskuldin hjá samanløgdu kommununi er 108 mió. Samanlagda kommunan fer nú at telja 15 bygdir við tilsamans 3850 íbúgvum.
Runavík 26. nov. 2008
Runavíkar Kommuna
Hans J. Lamhauge, borgarstjóri


text:
28. Okt 2015
Havnar Sjónleikarfelag letur í næstum hurðarnar upp til leikin Fólk og dólgar í Kardamummubýnum. Fólk og dólgar í Kardamummubýnumer ein stuttligur familjuleikur við nógvum góðum tónleiki og sangum, sum vit øll kenna. Høvundur: Thorbjørn Egner. Leikstjóri: Hjálmar Dam....
06. Okt 2015
MáF skipar fyri skeiði í Samvirknari Sansaleiklist (Interactive Sensoric Theatre) í døgunum 16. – 28. februar 2016 á Føroya Fólkaháskúla. ...
02. Sep 2015
Leikurin Veitslan er grundaður á danska filmin Festen,ið Thomas Vinterberghevur leikstjórnað og eisini skrivað filmleikrit til saman við Mogens Rukov. Í 1999 vann Festen gyltu pálmarnar á filmsfestivalinum í Cannes. Veitlsan er umskrivaður til leik og lagaður til føroysk og norðurlendsk viðurskifti, og verður...
26. Aug 2015
“Heksirnar” er familjuleikur eftir kenda rithøvundan Roald Dahl. Tað er David Wood, ið hevur umskrivað væl umtóktu barnabókina til leik. Laura Joensen hevur týtt leikin, við stuðli úr týðingini hjá Eyðuni Andreassen av bókini. Tað er ein serlig sýning, ið Kristina Sundar...
16. Jul 2015
Føroyski sjónleikarabólkurin Det Ferösche Compagnie (DFC) fer í summar undir eina nýggja forkunnuga sjónleikara-verkætlan í Sjónleikarhúsinum í Havn. Krígsárini 1940-45 undir lupp. Allur heimurin broyttist undir II. veraldarbardaga og okkara lítlu oyggjar í norðuratlantshavi sluppu heldur ikki óskalaðar....
15. Jul 2015
Det Ferösche Compagnie søknast eftir dansiglaðum statistum til sjónleik um krígsárini 1940-45. Leikurin verður sýndur í Sjónleikarahúsinum í Havn frá 21. aug. til 6. sept. Statistarnar skulu dansa “enskan dans”. ØLL yvir 16 ár eru vælkomin - einasta treyt: Dansigleði og grundtrinini í ‘enskum...
15. Jul 2015
Halló, kæra harkalið! Tað er við gleði, at vit kunngera, at LGBT, eftir drúgvar samráðingar við Yvirfriðingarnevndina og Rúna Djurhuus, aftur í ár hevur fingið loyvi til at forkela borgaran við at skipa fyri eini ólavsøku. Og í hesum sambandi hava tey,...
14. Jul 2015
Óðins Eyga er ein víkingaleikur fyri børn, har áskoðararnir hitta eina djarva gøtugentu, víkingar, gandaravnar, risastórar úlvar, ein áttabeintan hest og gudarnar Loka og Óðin. Sóley Danielsen spælir allar leiklutirnar, ið hesum leikinum um 10 ára gomlu Tóru, ið livir í víkingaøldini. Sóley er...


text:
Tróndur Arge 31.01.2018 (23:59)
Útlendskur spælari til TB/FCS/Royn
TB/FCS/Royn hevur í dag gjørt sáttmála við Ibrahim Arifovic. Hann kemur í Serbia og er lámur miðvallari, verður sagt úr suðuroynni í dag.
Ibrahim Arifovic kemur til landið leygardagin og hevur gjørt sáttmála fyri 2018. Hann er føddur 24. feburar 1990, er 183 sentimetrar høgur og vigar 78 kilo. Verður lýstur sum ein vinstri bakkur, men verður møguliga brúktur sum vinstri miðvallari.
Í vikuni er ganesiski Isaac Shaze komin til landið. Hann skal eisini hjálpa felagsliðnum komandi kappingarár. Hann hevur eina fortíð í næstbestu deildini í Svøríki, har nýggi venjarin við Stórá, Glenn Ståhl, kennir hann frá.
TB/FCS/Royn:
Tilgongd: Glenn Ståhl (Venjari), Milos Budakovic, Dennis Nielsen, Isaac Shaze, Ibrahim Arifovic
Frágongd: Maurice Ross (Venjari), Marius Berntzen, Mats Walberg, Anton Holse, Jón Krosslá Poulsen, Rógvi Joensen
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Gøtugentur í starvsvenjing
1. oktober 2008
Seinastu tvær vikurnar hava vit havt fólkaskúlanæmingar í starvsvenjing. Hesuferð vóru tað gøtugenturnar, Heidi og Angelika. Tær ganga í 9. flokki í Fuglafjarða skúla.
Tær fingu roynt eitt sindur av hvørjum. Sjálvssagt var tað árstíðin -heystið, ið setti dagsskránna. Tær vóru við til rakstur,at fletta, at ambata o.s.fr.
Her sita tær og virka til skinn, sum skulu leggjast um gestabøkur. Hesa avbjóðing tóku tær í álvara og við líka góðum huga, sum allar aðrar uppgávur sum teimum vóru latnar upp í hendur.
Leggjast kann aftrat at tær, eins og undanfarnu starvsnæmingar, lógu veðurfastir nakrar dagar, áðrenn tær sluppu til hús aftur.
« Aftur


text:
Man finnur nógv undrunarvert á alnetinum, var innið á facebookprofilinum hjá einum vinmanni, og sá eina mynd av penum damum og leinkju til heimasíðuna, scandalbeauties.com. Ein heimasíða við minimalistiskt ílatnum skandinaviskum kvinnum. Ikki tann ringasta leinkjan, skal eg fegin viðganga.
Á einari undirsíðu, ið æt Miss Scandal of the Year 2013, møtti eg tó mest áhugaverda tilboðnum. Sum tit síggja á myndini, kann man gilla*, við at trýsta á ein knøtt. Nú skal sigast, at eg liggi undir dýnuni við herviligum mannfólkakrími, so kendi meg ikki kláran at gilla beint her og nú, men tilboðið var spennandi.
Tað var eisini spennandi at síggja, at ein av teimum 12 damunum, ið man kundi velja at gilla, var okkara egna Victoria Wild, ið p.t. 64 hava valt at gilla.
Tann mest populera at gilla var tó svenska Caroline Martinsson, ið ikki færri enn 221 hava gilla.
Vit føroyingar plaga ikki at smæðast burtur ímillum, tá ein av okkara kappast, so tí ræður um, at vit nú standa saman um Vicoriu og gilla hana uppá eitt fyrsta pláss.
Tit kunnu sjálvi vitja síðuna og gilla onkra av teimum 12 her scandalbeauties.com/miss2013. Man kann gilla til á miðnátt í nátt.
*møguleiki er fyri, at ein ávís málslig ironi verður nýtt í hesari grein


text:
Danskt vápnaskip sigldi á boyu
Danska farmaskipið Karina Danica, sum reiðaríið H. Folmer & Co. í Keypmannahavn eigur, sigdi í síðstu viku á eina boyu í innsiglingini til havnina í Cagliar í Sardinia. Eftir hendingina varð danska skipið sleipað til bryggju.
Karina Danica kom úr Santander í Spania, har tað sambært einum sokallaðum friðarbólki hevði lastað bulgarsk framleidd vápn. Eisini í Cagliar skal Karina Danica sambært friðarbólkinum lasta vápn. Vápnini eru eftir øllum at døma á veg til amerikanskt stuðlaðar bólkar í Sýria og øðrum støðum í Miðeystri.
Upplýsingarnar um farmin hjá skipinum eru ikki váttaðar frá øðrum síðum. Men tað er øllum kunnugt, at skip hjá H. Folmer & Co. ofta flyta vápn og lóður.
Karina Danica er helst leigað til henda flutningin av amerikanska felagnum Charming.
Tá Karina Danica var komin at bryggju í Cagliar, fóru kavarar niður at kanna, um botnurin hevði fingið skaða av ásiglingini. Orsøkin til ásiglingina var sambært lokalum miðlum trupulleikar við einum thrustara.
Kelda: maritimedanmark.dk


text:
Náttúru- og umhvørvispolitikkur • Orkupolitikkur • Grøna gullið
Føroyar eru vælsignaðar við ríkari og fjølbroyttari náttúru og orkumøguleikum. Fá lond í heiminum munnu vera so nær knýtt at náttúruni í flest øllum lívs- og samfelagslutum. Ein væl vard náttúra við lívfrøðiligum margfeldi, við heilsugóðari og reinari náttúru og við vøkrum landsløgum er ein fyritreyt, bæði fyri framhaldandi trivnaði hjá teimum, sum her búgva og fara at búgva, og eitt sterkt kort fyri vinnuna, eitt nú ferðavinnu, fiskivinnu, alivinnu og landbúnað.
Føroyar eiga at ganga undan sum ein grønur miðdepil í Norðuratlantshavi við innanhýsis átøkum og í altjóða samstarvi og krøvum.
Málið hjá okkum er, at Føroyar skulu gerast best røkta land í heiminum, har øll kenna ábyrgd fyri umhvørvinum – frá einstaklingi og húskjum til vinnu, kommunur og landsmyndugleikar.
Náttúru- og umhvørvispolitikkur
Náttúran er viðbrekin, og í fleiri lutum er komið at mørkum. Fleiri fiskastovnar hava ilt við at endurnýggja seg, og stór øki á landi eru um at gerast oyðimerkur. Lítið verður gjørt fyri at verja lívfrøðiliga margfeldið, og nógvastaðni eru vøtn og áir dálkað. Tørvur er á skipaðum viðurskiftum og krøvum til, hvat kann innflytast av vandamiklum evnum, og á neyvum eftirliti við dálking frá hesum evnum. Náttúran verður ikki vard við føgrum orðum, og alneyðugt er at skipa náttúruverndina og umhvørvispolitikkin í Føroyum betri og greiðari.
Tjóðveldi vil
- Skráseting, áseting og átøk um lívfrøðiligt margfeldni sambært altjóða avtalum.
- Eina nýggja, framkomna lóggávu um náttúruvernd og náttúrufriðing.
- Havumhvørvislógin og tilbúgvingin at fyribyrgja dálking skulu styrkjast – eisini við altjóða avtalum.
- Tað skal kosta at dálka til tess at fyribyrgja dálking.
- Øll virki skulu vera fevnd av lóggávu um dálkandi virksemi.
- Ein fullfíggjað lendisskrá og lendisætlan skulu gerast fyri Føroyar.
- Serstøk lendisnevnd, sum grundar sína metingar á árinskanningar, skal góðkenna allar lendisbroytingar uttangarðs, útstykkingar, vegagerð, bygging, velting o.a..
- Eggjast skal til vistfrøðiliga landbúnaðarframleiðslu av smakkgóðum dygdarvørum.
- Reglur fyri koyring við lendisakførum í haga skulu gerast og serstøk loyvi til koyring latast.
- Virkast skal fyri at avmarka seyðabit og fyribyrgja jarðriv í viðbreknum hagalendi.
- Skipanir at skilja rusk, rotleypar at gera mold og endurnýtsla av lívrunnum burturkasti eiga at stuðlast kring alt landið.
- Lokal tiltøk við orkusparing, upplýsing og fríðkan skulu stuðlast.
- Fyribyrgja, at kemisk evni verða nýtt, sum kunnu oyða livandi verur á sjógvi og landi.
- Sett verður í verk greið kemikaliulóggáva.
- Almennir myndugleikar, stovnar og privata vinnan eiga at gera “grønar roknskapir,” har umhvørvisúrslit verða grannskoðað ár um ár.
Orkupolitikkur – grøna gullið
Føroyar hava sera góðar náttúrugivnar fyritreytir at menna varandi orkukeldur, sum umframt fossamegi og vindorku fevnir um sjóvarfalsorku, alduorku, jarðhita, biogass, sólarorku o.a.
At gera Føroyar leysar av oljuni og sjálvveitandi við grønari orku telist millum størstu avbjóðingar í tí at framtíðartryggja búskapin. Somuleiðis eiga vit í altjóða høpi at vísa ábyrgd og luttaka í felags stríðnum at fyribyrgja veðurlagsbroytingunum. Búskaparmenning okkara eigur tí at vera bygd á grøna orku.
Fyri vinnuna er tað ein kappingarfyrimunur at kunna skjalprógva, at okkara fiskiveiða og vinna á landi er orkueffektiv og ikki lata út meira koltvísúrni, CO2, enn hægst neyðugt.
Avmarkað er, hvussu nógv vatnorkan/fossamegin kann útbyggjast uttan at skaða náttúruna. Tí skal ein greiður menningarpolitikkur fyri aðrar varandi orkukeldur vera millum fremstu raðfestingar okkara. Í øllum lutum skulu neyðug atlit at náttúruvernd verða tikin.
Tjóðveldi vil
- Samskipa orkuøkið í landsfyrisitingini.
- Tryggja landsætlan og samstarv við høvuðselveitaran, SEV, so útbyggingar kunnu fremjast skjótt og effektivt.
- Samtykkja eina miðvísa ætlan fyri menning av varandi orkukeldum.
- Seta ferð á menningina av snildneti, smartgrid, so til ber at príssundurgreina fyri at stýra nýtslu og prísum.
- Allir almennir nýbygningar skulu vera mest møguliga orkusparandi og hitast við grønari orku.
- At orkusparingarætlan verður gjørd fyri allar almennar bygningar.
- Á fíggjarlóg landsins seta av munandi upphæddir at menna varandi orkukeldur og bjálva almennar bygningar.
- Umleggja almennar stuðulsskipanir, so tær eggja húsarhaldunum og vinnuni at spara orku og at gera íløgur í grøna hitaskipan til hús og bygningar.
- Stimbra vinnumenning innan grøna orku.
- Menna orkuútbúgvingar á Setrinum.
- Føroyar luttaka sjálvstøðugt og virkið í teirri gransking, teimum samstørvum og altjóða avtalum, sum verða gjørd millum londini um veðurlagspolitikk, minking av útláti av veðurlagsgassum og menningini av varandi orkukeldum.
- Gera okkum til áhugaverdar orkusamstarvspartnarar, har Føroyar eisini kunnu virka sum royndarøki fyri nýggjar skipanir.
- Gera skipanir, sum eggja skipum at gera íløgur í orkusparandi reiðskap og grønar orkuskipanir.
- Almenn ráðgeving um grønar orkuskipanir og bjálving skal setast á stovn.
- Lág avgjøld á el- og kombibilar skulu eggja til grøna bilnýtslu.


text:
Fótbóltsskúlin við Stórá
TB | 08/06/18
Fyri 16. ferð skipar Tvøroyrar Bóltfelag fyri fótbóltsskúla. Fyrsti fótbóltsskúlin varð hildin á gamla leikvøllinum á Sevmýri í 2002.
Undirtøkan hevur verið góð øll árini, og roynt hevur verið at ment skúlan árliga við millum annað útlendskum íblástri. Har hava verið venjarar frá DBU í Danmark, Real Madrid í Spanien og VfB Stuttgart í Týsklandi, ið hava staðið á odda fyri fótbóltsskúlanum.
Joga Bonito – Tað vakra spælið
Til fótbóltsskúlan í ár hava okur fingið Joga Bonito Academy úr Danmark at vera venjarar saman við okkara egnu dugnaligu venjarum.
Joga Bonito merkir tað vakra spælið á portgisiskum, og er tað serliga tekniska venjing, teir báðir venjararnir úr Joga Bonito Academy, Ahmad El-Ali og Taiyo Jønsson, leggja dent á. Teir byrjaðu Joga Bonito Academy í 2010 og hava royndir frá feløgum so sum Lyngby FC og FC Nordsjælland. Teknikkur, driblingar og smartar fintur vera tí í hásæti á fótbóltsskúlanum.
Fótbóltsskúlin
Tiltakið verður í fýra dagar. Skúlin verður í tríggjar dagar, og fjórða dagin verður ein kapping ímillum luttakararnar í teimum ymisku árgangunum. Hvør árgangur verður tilvildarliga býttur í lið. Heiðursmerki verða til øll liðini í aldursbólkunum U7 og U9. Í øllum hinum aldursbólkunum verða heiðursmerki latin til nr. 1, 2 og 3.
Útbúnir venjarar og góð hjálparfólk verða til allar aldursbólkar.
Skúlin byrjar tann 12. august, kl 13:30 – 30 min eftir at Smyril er komin til Tvøroyrar – og endar 15. august, kl 15:30 – Smyril fer av Krambatanga kl. 18:00, sostatt er góð tíð at náa umborð.
Fótbóltsøkið verður vøllurin við Stórá, ítróttarhøllin í Trongisvági og FIFA-vallirnir á Tvøroyri.
Luttakarar úr øllum landinum
Skúlin hevur altíð havt luttakarar úr øllum landinum, men sum nakað nýtt í ár verður møguleiki at gista í skúlanum í Trongisvági. Fyrimyndarligu karmarnir í Trongisvági gera, at møguleikarnir eru betur enn nakrantíð hjá børnum norðanfjørðs at leggja leiðina suður til at fáa sær íblástur, at menna sínar bóltførleikar og til sosiala samveru.
Um kvøldarnar kunnu allir luttakararnir hugna sær við fótbóltsskúlaøkið, og týskvøldið verður skipað fyri undirhaldi. Millum annað vera ymiskar stuttligar kappingar og barnadiskotek á skránni í skúlagarðinum og í ítróttarhøllini.
Til ber at lesa meira um fótbóltsskúlan og tilmelding inni á heimasíðuna http://www.tb.fo/fotboltsskulin/ og Facebooksíðuni her.
Høvuðsstuðlar hjá Fótbóltsskúlanum við Stórá eru BankNordik, MTV Byggivirkið og Varðin Pelagic.


text:
Instagram: Annika Mikkelsen
Hesa vikuna er tað Annika Mikkelsen, sum er gestagrammari! Til ber at fylgja viku hennara á @alaborg 🙂
Hey tit! 🤗
Eg eiti Annika Mikkelsen og eri 24 ár , og lesi fysioterapeut her á UCN. Eg eri í 3. Semestri (eisini tað einasta semestri har vit ikki skulu út í starvsvenjing)
Hesa vikuna havi eg val fak sum eitur ”aktivitets dag i Hjørring kommune” , har vit, 8 fysioterapeut lesandi og 8 ergoterapeut lesandi, skulu halda ein ítróttar dag fyri 80 fólkum sum eru seinment. Tað er eitt sera áhugavert og avbjóandi fak, tí tað er ymisk hvat borgarnir feila, t.d. summi sita í koyristóli, onkur hava einki mál og onnur kanska blind. So eg gleði meg at vísa tykkum mítt lestrarlív í Aalborg! Um tit hava spurningar so eru tit vælkomin at kontakta meg ! 😗 #iotw


text:
Eirikur Lindenskov 03.01.2018 (00:01)
Mamma: Neyðarróp um hjálp undir verkfalli
– Góða Pedagogfelag! Síðani Pedagogfelagið tann 15. desember 2017 herdi verkfallið, so tað eisini umfataði allar limir, ið starvast hjá Almannaverkinum, hevur 33 ára gamla dóttir okkara, Sóley, verið beinleiðis rakt 24 tímar um samdøgrið, tí ófaklærdi stuðulspedagogurin, ið vanliga ansar henni, ikki hevur fingið verið til arbeiðis. Hóast gerandisdagurin hjá teimum, sum eru um Sóley, fyri tað mesta snýr seg um at halda henni á lívi, sigur Pedagogfelagið, at einki undantak fæst frá verkfallinum, tí hennara støða er ikki lívshættislig. Lat vera sagt beinanvegin, at einki kundi verið meira skeivt enn tað!
Soleiðis skrivar Sigrid Sivertsen í Hoyvík í umbøn til Pedagogfelagið, sum hon eisini hevur sent landsstýriskvinnuni í fíggjarmálum, Kristinu Háfoss, og forkvinnuni í Kommunala Arbeiðsgevarafelagnum, Anniku Olsen .
– Støðan hjá Sóley er tann, at hon er fjølbrekað og býr heima, men 24 tímar um samdøgrið skal hava hjálp til alt. Hon skal hava hjálp til at eta, hjálp til at sleppa av aftur við tað, hon hevur etið, hon skal vendast, latast í og úr, og so skal hon eisini hava masku annanhvønn tíma um dagin fyri at fáa hildið andadráttinum uppi. Um náttina andar hon sjálv, tí tá hvílir hon, men framvegis skal hon vendast, skrivar mamman.
Hon vísir á, at síðani verkfallið byrjaði, hevur Sóley onga hjálp havt yvirhøvur, tí stuðulspedagogurin ikki er til arbeiðis. Vanliga er hon á Virkni í dagtímunum, men har er stongt, og heldur ikki kann hon sum vanligt fáa umlætting á Frítíðarheiminum í eini tvey samdøgur nú og tá, tí har er eisini stongt.
– Hetta merkir alt samalt, at eg nú má taka mær av henni so at siga alla tíðina, tí vit hava ikki aðrar møguleikar. Maður mín, Júst, hevur fingið hjálpt væl til at ansa dóttir síni um jólini, tí hann hevur havt nakrar frídagar, men sum tímaløntur lastbilførari kann hann ikki vera frá arbeiðinum í dagavís upp á tann mátan, tí so fær tað stórar fíggjarligar avleiðingar og kann í ringasta føri hava uppsøgn við sær, skrivar Sigrid Sivertsen.
Alt brævið frá Sigrid Sivertsen kann lesast VIÐ AT TRÝSTA HER
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Trýst á myndina fyri at fáa myndina í fullari stødd!
Lagt út: 20. dec. 2017
Myndaevni: Fiskaarbeiði,Skip
Um myndina:
Fiskaarbeiði í Suðuroynni. Børn á keiini í Vági. Polarborg II í bakgrundini. Báturin við kei er ? TG 35.
Á myndini:
Árstal:
Myndina tók:
Myndina hevur Bygdasavnið fingið frá Jóhan Páll Joensen.
1 Comment
-
Monrad Dalbúð (januar 12th, 2018 at 20:25)
Hatta eru nakrir av sjeikunum í Vági í 70 innum, so sum Sámal Pauli Johannesen umborð á útróðrarbátinum, Alex N Vilhelm í bláari troyggju , Erhard Joensen i reyðari og hvítari troyggju, og vangan av Sverra Kjærbæk í reyðum jakka , aftan fyri kanónina kundi verði Petur Hammer.
Vinarliga
Monrad Dalbúð


text:
Nærum hvønn dag tøma teir 400 ruskspannir, reinsa 270 áarristir og 6.800 vegaristir. Kavar ella er frost, so rudda og salta teir 300 kilometrar av býarvegi – tá nógv stendur á eru 8 traktorar úti og koyra samstundis. Teir arbeiða um næturnar, so býurin er reinur og ruddiligur, tá fólk eru frammi um morgnarnar – uttan mun til, um tað er ein vanligan mánamorgun ella tað er ólavsøkudagur.
Teir 12 starvssettu í Reinhaldinum hava at kalla ongantíð frí. Onkur teirra mintist at hava havt frí ein Dýra Biðidag. Teir eiga at hava frí jóladag, men er eitt følv ella frost – ella hevur onkur dálkað býin um náttina – so noyðast teir kortini til arbeiðis.
Tað er heilt hugtakandi at síggja, hvussu effektivir teir eru. Og tað er heldur ikki farið afturvið borðinum uttan ans, t.d. fingu teir Grønu gávuna frá Etika fyri arbeiði teirra fyri einum betri umhvørvi.
Hóast strævið lív er sosiali trivnaðurin á Reinhaldinum einastandandi og blíðskapurin altíð stórur. Nú um dagarnar vitjaði borgarstjórin Reinhaldið og fekk neyva innføring í arbeiðið, tørvin á útgerð og viðlíkahaldi, umframt frágreiðing um tað sera umfatandi arbeiðið, sum Reinhaldið ger.
Á myndini sæst Annika Olsen saman við manningini á Reinhaldinum.


text:
Lydia Arge, sum stovnaði Ljósið. Myndin er tikin til eina fimleikaframsýning í 1979 ella 1980.
BYRJANIN
Fimleikafelagið Ljósið varð stovnað 21. oktober í 1975 á fundi á Hotel Hafnia, har 40 kvinnur og 6 menn vóru møtt.
Lydia Arge setti fundin og greiddi frá virkseminum innan fimleik, sum hon hevði byrjað longu í 1967. Virksemið vaks hvørt ár og í 1971 byrjaði Lydia Arge eitt móður og barn-lið, sum síðani hevur verið fastur táttur í Ljósinum. Sama ár byrjaði eisini motiónslið fyri menn og í 1973 var farið undir amboðsfimleik fyri gentum og dreingjum.
Í hesum árum kom limatalið upp á 450 og Lydia metti, at tørvur var á einum fimleikafelagi afturat Havnar Fimleikafelag, m.a. eisini tí at Havnin vaks so skjótt.
Tá Lydia Arge hevði greitt frá, varð fyrsta nevndin vald og vóru tey Eliesar Arge (sáli), formaður, Kirstin Hansen, skrivari, Gudmund Skæling, kassameistari, Líggjas Joensen, grannskoðari, og tiltakslimur fyri grannskoðaran var Tórgerð Nielsen, meðan tiltakslimir fyri nevndina vóru Lydia Arge, Hergerð Joensen og Winnie Stensborg (sáli).
Mið felagsins varð samtykt og er soljóðandi: "við fimleiki og møguligum øðrum ítrótti at styrkja og búgva likamið, vekja og fremja ans fyri góðari likamsrøkt."
Øll árini síðani byrjanina hevur Ljósið havt ein fastan trúgvan skara av limum og hjálparfólki, sum eiga æruna av, at Ljósið kann hátíðarhalda 40 ára dagin 21/10-2015. Sitandi nevnd vil við hesum takka øllum hjartaliga, sum hava lagt orku og eldhug í felagið og ynskja okkum øllum nógv góð og mennandi ár afturat. Ein serlig heilsan fer til Kirstin Hansen, sum var í fyrstu nevndini, og til hini mongu, sum ígjøgnum ár og dag hava hjálpt og stuðlað felagnum. Takk!


text:
Stúgvandi full høli á Østrøm til mótasýningina leygarkvøldið. Stúgvandi full høli til framløgurnar fyri dómsnevndini leygardagin, og ein sonn success á online miðlunum. Hetta var úrslitið, tá Nudlavirkið tók sær av at marknaðarføra og dokumentera stóru norðurlendsku sniðgevarakappingina Blue Fashion Challenge.
Tilsamans 14 videoir og 140 myndir vórðu lagdar á Facebook síðuna hjá Nora, og bæði føroyingar og umheimurin fylgdu við.
50.200 fólk hugdu at videobrotunum, ið Nudlavirkið framleiddi. Ikki færri enn 47.930 valdu at deila, dáma ella trýsta á eina mynd ella tekstbita um tiltakið, og 109.020 fólk hava fylgt við í tíðarskeiðinum, meðan Blue Fashion Challenge var.
Størstu hyggjaratølini vóru til stóru mótasýningina og til framløguna av sniðunum fyri dómarapanelinum. 9.700 hugdu at mótasýningini og 7.500 at framløguni.
Nudlavirkið sendi live á Facebook frá øllum døgunum meðan kappingin var, og vit løgdu eisini myndir og støðumetingar út, meðan kappingin var.
Umframt arbeiðið við at skapa innihald, so stóð Nudlavirkið eisini fyri online lýsingum, á Facebook vóru lýsingarnar fyri Blue Fashion Challenge vístar 17.702 ferðir og 1.239 ferðir kliktu fólk á tær.
Á Google vóru lýsingarnar vistar 655.000 ferðir og 825 fólk kliktu seg inn á tiltakið.
– Vit heittu á Nudlavirkið um at standa fyri on-line marknaðarføringini. Vit eru stak væl nøgd við teirra arbeiðið. Hvønn dagin vóru fleiri enn 100 vitjandi inni á gólvinum og hugdu at tí, sum sniðgevarnir gjørdu og til tey bæði tiltøkini leygardagin vóru nógv fleiri fólk, enn vit høvdu væntað og vónað. Og so ikki um at tala stroymingin, fleiri enn 50.000 fólk hava sæð stroymingina hjá okkum, tað hugsi eg ikki nakar kundi ímynda sær, segði Jákup Sørensen, hjá Nora, ið samskipaði Blue Fashion Challenge.
The fashion show and announcement of the winners, Blue Fashion Challenge 2017 🏆
Posted by NORA on Saturday, 26 August 2017


text:
Thyge Risvig í RibarhúsiThyge Risvig, danskur listamaður, stillar út í Ribarhúsi, frá 6. juni til 19. juni.
Thyge er bróðir Ronald Risvig, sum fyri stuttum var í Føroyum og greiddi frá um bókina, sum hann hevði skrivað um Matador. Thyge Risvig er føddur 23. juni 1945 í Brande í Jyllandi. Hann hevur teknað frá barnsbeini av og er útbúgvin málari og lærari . Læraraprógv tók hann 1998 frá Jelling Statsseminarium t. d. í myndlist. Verið á skeið í myndlist 2003 hjá Evald Jensen á Listaskúlanum í Vejle. Skeið á Listaháskúlanum í Aarhus hjá Max Parylewacz. Thyge heintar íblástur til sínar málningar frá ferðum í Noregi, Svøríki og Føroyum. Myndirnar eru natúralistiskar og avspegla tað, sum eygað sær av tí stórfingnu natúrini, har vindbardir klettar, hástór fjøll, grýtut lendi og fuglar nema við penslar hansara og fáa hesar sjónir at liva sítt inniliga lív í málninginum javnt, samt og tamt.
Ferniseringin verður mánadagin, 6. juni kl 19:00 í Ribarhúsi.


text:
Góð manning
15. mars 2009
Hetta vikuskiftið høvdu vit vitjan av manningini á Argjabátinum og Teiti, sum gjørdu eitt megnararbeiði.
Stórur partur av leygardegnum, fór við timburarbeiði í vinnubygninginum og væl sást eftir tá dagurin tók at halla. Somuleiðis spardu teir okkum fyri nógvar arbeiðsdagar.
Henda manning hevði eisini nógv annað gott á skránni.Teir vóru undir oynni og aðrar túrar.
Nakrir tímar fóru eisini til at skjóta leirdúgvir. Sigast skal at kappingin var spennandi og vinnarin gjørdist Uni.
Eftir ein góðan døgurða leygarkvøldið var hugnin í hásæti til svøvnurin beit á okkum.
« Aftur


text:
Mikkjalsmessa, 29. september, er til minnis um høvuðseingilin Mikael. Hesin dagur hevur eisini verið nevndur dilkadagur. Svabo sigur, at mikkjalsmessudilkur er ein góð máltíð, helst blóðmørur og kókað lambskjøt, sum siður mangastaðni var at geva húskøllum og arbeiðskonum mikkjalsmessuaftan. Nicolaj Mohr sigur, at ein dilkur er eitt gott og feitt lamb.
Orðið er til í fornmálinum, har tað merkir lamb, ella lamb, ið sýgur mammuna. Dilkur kundi eisini verða nýtt um kálvar, fyl og geitarlomb, ið súgva mammuna. Í norskum bygdarmáli finst sagnorðið at dilka, nýtt um lomb, ið fylgjast við mammuni og súgva hana. Orðið finst eisini í donskum bygdarmáli í merkingini ’súgva, geva at súgva’, og er tað skilt við orðið die og við orðið dægge ’ala heimalamb við mjólk’.
Verður farið longri aftur í orðasøguna, er orðið dilkur skylt við tað latínska sagnorðið felare ’súgva’ og navnorðini femina ’kvinna’ og filius ’sonur’, og grikska orðið thele ’móðurbróst’. Stovnurin í orðinum dilkur tykist upprunaliga at hava merkt ’súgva’ ella ’mjólka’.
Í uppskrift eftir Nicolai Mohr hava vit, sum nevnt, orðið dilkur í merkingini ’eitt gott lamb’. Tað sama sigur Robert Joensen. Úr Suðuroy hava vit uppskrift av orðinum í merkingini ’vána lamb’ – somu merking sum orðið hevur í norskum. Úr Sandoy og Skúgvoy hava vit upplýsing um, at har verður dilkur nýtt um veðurlamb. Úr Sandoy hevur dilkur eisini verið nýtt um blóðmør. Orðið dilkadrongur er eisini uppskrivað í merkingini ’gorlakkur, íspegil’.
Anfinnur Johansen


text:
Rødd og tekstarbeiði
Sjónleikarhúsið Niels Finsensgøta 34 Tórshavn FO
Sýningar
Sýningar…
- fríggjadagur 18. jan 19.00 Atgongumerki
Samandráttur
Arbeitt verður útfrá arbeiðsháttinum hjá Nadine George, frá Voice Studio International í London.
At læra at brúka rødd og kropp er alfa og omega hjá einum sjónleikara. Hugsa vit um onnur, t.d. lærarar, undirvísarar – so hevur tað eisini her alstóran týdning at vera tilvitaður um, hvussu stóran týdning røddin og ein góður kropsburður hava.
Arbeitt verður við grundleggjandi andadrátsvenjingum og kropsburði til tess at fáa samband við røddina. Út frá hesum verður arbeitt við tekstum og smáum leikbrotum. Arbeitt verður bæði í bólki og við hvørjum einstøkum luttakara.
Atgongumerki
Lýsing
Lýsing…
Endamálið er at gerast tilvitaður um, at røddin og kroppurin eru tengd at hvørjum øðrum. Soleiðis økist førleikin at brúka røddina rætt, og tú fær innlit í tína egnu styrki, og hvat tú kropsliga kann gera fyri at fáa eina størri nærveru – sum sjónleikari á pallinum ella sum t.d. undirvísari ella fyrilestrahaldari.
Skeiðið er fyri øll, sum vilja menna seg á hesum øki.
Teknikkurin tekur støði í hvørjum einstøkum, og arbeitt verður við at menna teg, júst har tú ert nú.
Aldur: +16 ár.
Gjald fyri tilfar kemur aftur at skeiðsgjaldinum.
Lærari er Súsanna Tórgarð, ið er útbúgvin sjónleikari og hevur lokið prógv frá Voice Studio International í London.
Dato:
Fríggjadagin 18.01.2019 kl. 19.00 - 22.00
Leygardagin 19.01.2019 kl. 09. - 16.00
Sunnudagin 20.01.2019 sambært avtalu
Fríggjadag kl. 19.00 - 22.00, leygardag kl. 9.00 - 16.00 og
sunnudag sambært avtalu


text:
Malan Marnersdóttir fyrilestur í Montréal
Mánadagin tann 25. september helt Malan Marnersdóttir fyrilesturin “Les Îles Féroé et la littérature” fyri lesandi í røðini “L’imaginaire du Nord” (ávikavist Føroyar og bókmentirnar og Hugmyndir um norður).
Hetta er skeið, sum Daniel Chartier professari skipar fyri á Québec-universitetinum í Montréal. Til fyrilesturin høvdu teir 60 studentarnir lisið søgnina um kópakonuna, brot úr skaldsøgunum Barbara og Den sorte gryde, stuttsøguna “Malvinius og teir” og yrkingar eftir Guðrið Helmsdal, Steinbjørn B. Jacobsen, Róa Patursson og Carl Jóhan Jensen í franskari týðing. Seinni í heyst eru bæði fyrilestur um Norra og norskar bókmentir og grønlendski rithøvundurin Nivi Korneliussen vitjar skeiðið.
Í kanadiska landspartinum Québec er almenna málið franskt. Québec-franskt er í høvuðsheitum sum franskt í Fraklandi. Tó eru nøkur sermerki, eitt nú eru fronsku navnorðaformarnir øktir, soleiðis at –e verður skoytt upp í orð sum “professeur” fyri at vísa at talan er um eina kvinnu, “professeure”.
Fleiri upplýsingar um skeiðið le programme de ce cycle de conférences HER
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Søgan
"Søgan um okkum", sum Erhard Jacobsen hevur skrivað, sigur søguna um MBF.
Í fororðunum til bókina sigur Erhard:
Søgan um MBF, Meginfelag teirra brekaðu, sum skjótt hevur 35 ár á baki, er fyrst og fremst ein lýsing av, hvussu MBF hevur stríðst fyri at gerast ein viðurkendur politiskur aktørur í føroysku fólkaræðisligu politisku skipanini. Tað er ikki sum at siga tað at lýsa allar tættirnar í virkseminum hjá MBF hesi nógvu árini, tí málini eru nógv og økið at fara um er stórt og fjølbroytt. Felagið hevur tó eitt greitt mál, og tað er at virka fyri áhugamálum teirra brekaðu í Føroyum.
At MBF varð stovnað sjálvan dagin hjá Sameindu tjóða 24. oktober, er ikki av tilvild. MBF visti eisini, at tað var eitt stórt stig framá, tá ið Løgtingið samtykti ST sáttmálan um rættindi hjá einstaklingum, ið bera brek, 13. mai 2009.
Meginfelag teirra brekaðu í Føroyum varð stovnað 24. oktober 1981. 19. mai 2015 fekk felagið navnabroyting til Meginfelag teirra, ið bera brek í Føroyum. Á eykaaðalfundi í mars 2018 varð samtykt, at meginfelagið skuldi eita MEGD.
Endamálið er tó enn tað sama:
- at virka fyri samarbeiði millum tey ymsu áhugafeløg teirra brekaðu í Føroyum
- at virka fyri at stuðla áhugamálum teirra brekaðu
- at arbeiða fyri at fyribyrgja brekum orsakað av sjúkum og vanlukkum
- at stuðla teimum einstøku feløgunum í teirra dagliga virksemi
- at luttaka í millumtjóða samstarvi har týðandi avgerðir viðvíkjandi dagligu viðurskiftunum borgaranna verða tiknar
Formenn/-kvinnur í MEGD hava verið:
- Ása Ellefsen (1981-1984)
- Trygvi Jacobsen (1984-1985)
- Margreta Næss (1985-1994)
- Doris Hansen (1994-2002)
- Marjun Sigurðsdóttir (2002-2004)
- Leila Solmunde (2004-2012)
- Carita Bjørklund (2012-2014)
- Tóra við Keldu (2014-
Skrivari, dagligir leiðarar ella aðalskrivarar hava verið:
- Karin Margretha Joensen-Næs, skrivari (1981-1997)
- Doris Hansen, dagligur leiðari (1997-2002)
- Anna Soffía Durhuus, dagligur leiðari (2002-2012)
- Ása Olsen, aðalskrivari (2012-2018)


text:
Datum og Niðurfellingar
Datum
Eitt datum er ein skipan, ið ger tað møguligt, at brúka geografiskar koordinatar (longdar- og breiddarstig) á jørðini.
Tað grundleggjandi prinsippið virkar soleiðis:
• Ein matematiskt "rund" yvirflata verður gjørd, ið representerar yvirflatuna á jørðini.
• Her í frá verða víðari útrokningar gjørdar, fyri at fáa hesa rundu yvirflatu at passa sum fragast við jørðina.
Dømi uppá datum eru ED50, WGS84 og ETRS89.
Niðurfellingar
Ein niðurfelling (Projektión) er ein matematiskt transformatión, frá geografiskum koordinatum til eitt flatt kort.
Í nógv ár hevur niðurfellingin FK89 verið nýtt í Føroyum. Tó er nú ein nýggj og neyvari niðurfelling gjørd fyri Føroyar, ið kallast FOTM.
FOTM, ið mótvegis FK89 er ein opin skipan, er innbygd í QGIS.
Dømi uppá niðurfellingar eru FK89, FOTM, UTM29 og WebMercator.
Koordinat skipan
Eitt Datum (við ella uttan niðurfelling), verður vanliga kallað ein "Koordinat skipan".
EPSG kotur
Í GIS forritum er vanligt, at nýta eina sokallaða EPSG kotu, fyri at staðfesta, hvat datum og niðurfelling talan er um. Í staðin fyri orðið "EPSG", verða orðini "CRS" - Coordinate Reference System og "SRS" - Spatial Reference System til tíðir nýtt.
Mest nýttu EPSG koturnar í Føroyum eru:
• 4326 - Datum: WGS84 / Niðurfelling: eingin
• 32629 - Datum: WGS84 / Niðurfelling: UTM29
• 4258 - Datum: ETRS89 / Niðurfelling: eingin
• 5316 - Datum: ETRS89 / Niðurfelling: FOTM (eisini kallað Faroe Transvers Mercator og Faroe TM)
• 3857 - Datum: WGS84 / Niðurfelling: Pseudo Mercator (eisini kallað Web Mercator) - OpenStreetMap og Google Maps nýta hesa niðurfelling.
Um tú ynskir fleiri upplýsingar, er tú vælkomin at ringja til FDS á 316200 ella senda ein teldupost til This email address is being protected from spambots. You need JavaScript enabled to view it.


text:
Sverri Egholm
20.09.2015 - 20:38
Annika Olsen hevur í kvøld boðað frá, at hon tekur seg úr Framsókn frá í dag at roknað. Hon fer komandi dagarnar í farloyvi og fer at brúka tíðina við sínum nærmastu.
Tíðindaskrivið sum hon hevur sent er soljóðandi:
Við hesum verður boðað frá, at eg í dag havi tikið meg úr fíggarnevndini og úr Framsókn. Eg eri sostatt frá í dag at rokna uttanflokka á Løgtingi.
Eg havi seinastu dagarnar verið undir ómetaliga stórum persónligum trýsti og ásanni, at tann tíð eg havi havt at umhugsa meg í, hevur verið alt ov stutt.
Sum støðan er, vóru mínar avgerðir at innlima meg i Framsókn og at lata meg velja til formann í fíggjarnevndini ikki rættar. Tískil eiga hesar avgerðir at verða rættaðar beinanvegin. Hetta er eftir míni bestu og innastu sannføring.
At nú so stutt eftir valið at gerast parlamentariska grundarlagið undir samgonguni er ikki rætt og er at svíkja mínar veljarar.
Mín avgerð at taka meg úr Fólkaflokkinum stendur tó við. Orsøkin til hesa avgerð er, at eg ikki kann taka undir við konservativa strukturinum í flokkinum. Eftir valúrslitið brast vónin fyri nakrari broyting í førda politikkinum hjá Fólkaflokkinum.
Eg fari inniliga at biðja øll, serliga mínar veljarar, um umbering fyri, at eg á løgtingsfundinum seinasta hósdag leyp framav.
Fyribils ætli eg mær ikki at gera fleiri viðmerkingar til málið, og fari inniliga at biðja fjølmiðlarnar um at virða hetta.
Eg ynski komandi dagarnar at fáa frið saman við mínum nærmastu. Skriv er tí sent Løgtinginum við umbøn um farloyvi.


text:
Vit skulu ikki góðtaka fátækt í Føroyum
Tað er ikki í lagið, at tað eru 1326 børn, ið liva í fátækt. Tey liva eitt lív, har foreldrini ikki hava møguleika at keypa teimum mat hvønn dag. Hetta eigur ikki at verða góðtikið. Fyrradagin hevði samgongan møguleika at givið einum parti av hesum familjum eina kærkomna neyðhjálp. Tað valdu tey at ikki gera, og familjurnar noyðast at bíða í fleiri mánaðir afturat.
Tað kemur tíverri ikki óvart á meg, at samgongan fellur uppskotið, ið skuldi hjálpa allar fátækastu familjunum í Føroyum. Fleiri samgongulimir hava sagt, at tey ynskja at hjálpa, men um har veruliga var vilji, so varð tað gjørt. Tað kennist sum, at tey ikki vita, at tey hava nærum alt valdið í Føroyum, og tí eru tað bara tey, ið kunnu broyta júst hetta. At tey vilja hjálpa kann tí ikki vera allur sannleikin, tí um so var, so høvdu tey hjálpt! Hví er tað so trupult at hjálpa teimum, ið hava størstan tørv á at fáa hjálp?
Meðan summi hava fingið fleiri pengar um hendurnar, so eru tað summi, ið hava torført at fáa heitan mat á borðið hvønn dag. Tað sæst týðiliga, hvønn veg vit sum samfelag eru ávegis at fara. Vit eru ávegis móti einum samfelagið, har tey ríku gerast ríkari, og fátøku gerast fátækari. Avleiðingarnar av hesum eru syrgiligar, og oyðileggjandi fyri Føroyar.
Eitt ójavnari samfelag hevur við sær eitt ólukkuligari samfelag, og eitt javnari samfelag hevur við sær eitt lukkuligar samfelag. Eitt lukkuligt samfelag er ikki grundað á um BTÚ hjá Føroyum veksur, men tað er grundað á, hvussu stórur munur er á teimum ríkastu og fátækastu í landinum. Í teimum londunum har ójavnin er størstur eru tað fleiri, ið gera sjálvmorð – fleiri, ið misnýta rúsdrekka, fleiri, ið fáa børn í ov ungum aldri – fleiri, ið eru ov tjúkk o.s.fr. Hesum eiga vit at arbeiða ímóti. Hetta vísa umfatandi kanningarnar hjá Richard Wilkinson og Kate Pickett.
Eg góðtaki ikki, at Føroyar fer at síggja soleiðis út. Vit kunnu ikki sum samfelag góðtaka, at summi eiga milliónir á bók, meðan onnur ikki klára at fáa endarnar at røkka saman. Lukkutíð ber tað væl til at broyta keðiligu gongdina. Okkum tørvar eina nýggja stjórn, sum arbeiðir fyri øllum, sum búgva í Føroyum. Vit skulu lækka inntøkuskattin hjá teimum við lág- og meðalinntøku, fáa betri og bíligari bústaðarviðurskifti, veita serligt barnaískoyti til serliga sperdar familjur og vit mugu tryggja okkum, at veitingar frá tí almenna og úr arbeiðsmarknaðarskipanum avmynda føroyska kostnaðarstøði. Tað hevur eisini stóran týdning, at vit fara at kanna, hvussu vit kunnu lækka kostnaðarstøði í Føroyum.
Kristina Clementsen,
Løgtingsvalevni fyri Tjóðveldi


text:
Reyðu hetjurnar úr Sherwood skóginum og nostalgi úr Runavíkar umráðnum frá síðst í 70’unum væl inn í 80’ini
Enskur fótbóltur
Nottingham Forest tók øll á bóli
Mítt fótbóltshjarta bankaði fyri enska Nottingham Forest. Tað komst einamest av, at tveir av mínum beiggjum vóru ídnir Nottingham Forest fjepparar. Tað var ikki ein dagur í vikuni, har eg ikki hoyrdi teir tosa um leikarar so sum: Trevor Francis, John Robertson, Gary Birtles, Martin O’ Neill, Ian Bowyer, Peter Shilton og Viv Anderson, sum samstundis var einasti litti leikarin á liðnum. Hann var somuleiðis fyrsti litti leikarin á Enska landsliðnum. Leygardag seinnapart koyrdi BBC við fullari styrki frá kl.14 til kl.17. Klokkan 17 hoyrdu vit úrslitini runga úr lurtitólinum frá eyðkendu røddini hjá James Alexander Gordon: “ Nottingham Forest one, Leeds United nil”. Ofta koyrdu vit eisini við bilinum hjá elsta beiggja mínum, Lyon, í hansara flotta Toyota Mark 2 yvir á Rituvíksháls at hoyra úrslitini frá Englandi. Har var deiliga frítt fyri, og tí hoyrdist BBC eyka væl. Upptúrurin hjá Nottingham Forest byrjaði í 1975, tá teir fingu fatur í Brian Clough sum venjara. Í 1977 vunnu teir 2.deild og fluttu upp í bestu deildina árið eftir. Tað hilnaðist so væl, at teir fyrstu og einastu ferð vunnu bestu ensku deildina. Í 1979 og – 80 vann Nottingham Forest Evropa Cup fyri meistarar (Champions League) í dag, við at vinna tveir 1-0 sigrar á ávíkavist Malmø úr Svøríki og Hamburg úr Týsklandi.
Arbeiði útróðarbátar og egning.
Fyrst í 80’unum var ovmikið at takast við í Runavík eftir skúlatíð. Vit egndu sera nógv. Hvør minnist ikki útróðrarbátar sum: Heimland (Hákun Jacobsen), Sjóguttan (Páll Olsen), Karin (Diktus Olsen), Svartbakur (Karl Kvalsrætt), Gadus (Petur Hammer) og Gretu (Sofus Davidsen) fyri at nevna nakrar. Ein, sum heldur ikki má gloymast er mammubeiggin Meinhard Olsen sáli, sum var av raskastu útróðrarmonnum, og róð út í bátinum Maria nærum alt sítt lív. Hann byrjaði við einum 10 mannafari (træbáti) og endaði við einum Awi 27. Petur av Roykheggi og Nikkel Petersen vóru tveir aðrir raskir útróðrarmenn í 80’unum, sum róðu út við smærri bátum. Á flakvirkinum Lynfrost stóð arbeiði okkum í boði eftir skúlatíð, tá ið vit vóru blivnir 14 ár.
Fótbóltur
Fótbóltur bleiv spældur nógv úti við Løkin. Ringt er at sleppa uttanum Jákup Mortensen og Tummas hjá Hennebeth. Somuleiðis spældu vit nógv fótbólt á plenuni á Glyvrum. Jonhard Hansen hevði eitt lið, við leikarum úr Runavík og Saltangará, sum fekk navni (RB). Vit spældu móti (GB) sum var manna við leikarum av Glyvrum. Henrik Weihe Joensen sonur Arna politistin var ábyrgdarpersónur hjá teirra liðið. Kann til stuttleikar nevna nakrar leikarar hjá RB: Jonhard Hansen, Hans Hansen, Tummas Arni Winterheig, Karten Hansen, Uni Hansen, Fróði Davidsen, Kurt Rasmussen og undiritaði. Á GB liðnum vóru nakrir av leikarinum hesir: Jan Berg Jørgensen, Henrik W.Joensen, Djóni Nolsøe Joensen, Øssur Johannesen ( sum hevði sera góð fótbóltsevnir) Dánjal Vang, Trygvi og Høgni Dalsgaard, Gunnar Hansen, Hendrik Egholm, og Trygvi og Búgvi Vang. Tað var sera stuttligt. Eitt annað lið, sum var áðrenn mína tíð hevði navni RíF. Hondbólturin bleiv spældur uttandura á plenuni omanfyri Glyvra Skúla. Venjari hjá okkum var lærarin Ingvard Lamhauge.
Kálking av fótbóltsvøllinum við Løkin
Tá ið fótbóltsdystir skuldu spælast við Løkin í Runavík fyrst í 80’unum á grúsvøllinum var vanligt at strikurnar á vøllinum blivu kálkaðar fríggjakvøld. Eitt band bleiv strekt frá hornaflaggi til hornaflagg. Tað stuttliga var alt annuppá, hvør tað var, sum kálkaði strikurnar til dystin. Um maðurin var 168 ella 190 cm, so kundi 16’meturin svinga frá at verða 14-18 metur langur. Hevði tað regnað illa, so fóru menn við skúmgummimáttum at suga vatnið úr hyljunum, so dysturin kundi spælast.
Ungdómurin í frítíðini
Í frítíðini um kvøldarnar plagdu ungdómurin at halda til á sjómansheiminum í Runavík, har kort og ymisk spøl blivu spæld. Jóhannes Martin Olsen av Strondum var fyrsti leiðarin. Jacob Højgaard av Toftum var síðani leiðari í nógv ár. Afturat sær hevði hann Esmar Lamhauge úr Rituvík sum húsavørð, og eftir at Jacob fór frá bleiv Esmar stjóri. Seinni í 80’inum var Hans Pauli Højgaard úr Rituvík eisini fyristøðumaður. Har vóru nógv konufólk, sum arbeiddu á sjómannsheiminum. Maria hjá Martin í Grund fyrrverandi borgarstjóra í Runavík, Tove Lamhauge, Brynhild Lamhauge kona Esmar, Lea Højgaard kona Jacob fyri at nevna nakrar. Hvør minnist ikki kioskina hjá Petur Poulsen, vanliga nevndur kapteinurin (Har Rafixa heldur til í dag), har plagdu tilkomin fólk at koma inn á gátt til álvara og gaman. Goymslustýringin hevði neyvan hildið í dagsins samfelagi. Petur Poulsen búði eisini í hesum lítla húsinum, har hann hevði tað mest neyðuga; pylsuvognurin niðri á kajuni (kaffibarrin) hjá Niels Jacobsen, samlaði eisini sera nógv fólk. Serliga fólkið, sum plagdi at egna og arbeiða á flakvirkinum mundu eta manga máltíðina har. Videohandilin hjá Pedvin við tí breiða úrvalinum av filmum úr øllum sjangrum við tiltikna diskinum sleppa vit ikki uttanum. Eisini plagdi ungdómurin viðhvørt at koyra sær ein túr út á Tofta kaj at vitja kioskina har ella pylsivognin hjá Kiston.
Glyvra Bio og tónleikur
Í Glyvra bio plagdi dansur at verða. Nógv áhugaverd lokalir tónleikabólkar sóu dagsins ljós í hesum tíðarskeiðnum Eitt av teimum var “Skorar” við Edmund Jacobsen sum sangara. Hinir, ið mannaðu bólkin vóru hesir: Leif Andersen bass, Hilmar Simonsen guitar, Trygvi Mortensen tangentar og Óla Jákup í Dímun trummur. Orkestrið spældi frá 1986 -1989, og tað vóru aðrir kendir tónleikarir við – so sum Øssur Johannesen bass, Niclas Johannesen guitar, Jóan Petur Ludvig tangentar og Petur Martin Petersen trummur. Skorar var ein av mínum yndisbólkum um tað mundi, og tað komst einamest av, at teir spældu fyri tað mesta tónleik hjá bólkum sum: Rainbow, Deep Purple og White Snake, ið mær dámdi sera væl. Kíkar var eitt annað orkestur, sum hevði hesa manning: Hjalti Joensen, Jákup Olsen, Tórur Petersen (Tórur hjá Nikkel), Jóhan Danielsen og Jóannes Mikkelsen. Ikki sleppst undan orkestrinum “Relax” við ongum øðrum enn Mr. NSÍ Jonhard Hansen sum mixara. Hinir, sum mannaðu bólkin vóru hesir: Arni Carlsen, Agnar Lamhauge, Dan M Olsen, Uni L.Hansen og aðrir. Ragnar í Holusteini vardi av Glyvra Bio tað tíðarskeiðið. Somuleiðis var tað eisini hann sum fyriskipaði biografin í Glyvra bio.
Eg kann ikki gera fyri tí, men eg eri og verði ein hopileysur nostalgikari 😂


text:
Danjal av Rana 12.01.2018 (11:48)
18 nýggj grundstykki í Leirvík
Fríggjadagin varð sáttmálu undirskrivaður við RTS Contractors um útstykkingina av Fløtugerði í Leirvík.
Talan er um at grava út til 18 nýggj grundstykkir. Kostnaðurin fyri arbeiðið er góðar 5,7 mió. kr.
Arbeiðið byrjar komandi mánadag 15. januar og skal verða liðugt til 15. september 2018.
Okkurt bendir á, at tørvur er á nýggjari útstykking. Hóast eingi nýggj grundstykki hava verið tøk, er fólkatalið í Leirvík voksið við góðum 50 fólkum seinastu fimm árini, úr 851 íbúgvum í oktobur 2013 til 933 í oktobur í fjør.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
1. Í Jesu navni, Faðir vár,
tú byrjaði eitt náðiár,
sum heldur á um alla tíð,
ger trælabundin fræls og frí.
2. Í Jesu navni funnu frið
ótaldar sálir, ættarlið;
enn hetta navnið bera man
tann frið, sum eingin fata kann.
3. Í Jesu navni fær hvør bøn
frá tær, o, Faðir, náðiløn,
sjálvt stilla suffið hoyrir tú,
sum kemur frá tí veiku trú.
4. Í Jesu navni her í dag
vit leita til tín, sálarglað,
við lov og tøkk av hjartans grund,
tí tú oss unti hesa stund.
5. Í Jesu navni lat tí nú
tín anda, Faðir, festa bú
á hesum staði, so títt verk
ger okkum eyðmjúk, glað og sterk.
6. Í Jesu navni lat tú so
tey, sum her hoyra gleðiboð
um hann, sum syndir várar bar,
í hjarta sínum fagna tær!
7. Í Jesu navni, Faðir vár,
lat orðið lekja sút og sár
og binda saman tíni børn
og verja tey í heimsins ódn!
8. Í Jesu navni lov og prís
skal ljóða heim í paradís,
tí foldin fekk eitt náðiár,
og lívsins Guð er faðir vár.
Edm. í GarðiGoym tekstin


text:
Tilmeldingin leygardagin frá kl 10.00 til 12.00
Tilmeldingin verður í Fimi leygardagin 27 august frá kl 10.00 til 12.00.
Tey í møta upp í Fimi leyardagin hava fyrsta rætt at koma á liði tey melda seg til.
Tilmeldan umvegis heimasíðu felagsins letur upp beint eftir kl. 12.00 leygardagin 27 august.
Limagjaldið skal gjaldast kontant við tilmeldan.
Tey sum tilmelda umvegis heimasíðuni, skulu flyta røttu upphædd til konto 6460 178.141.5. og hava kvittan við til venjing at geva venjaranum.
Vit ynskja okkum øllum eitt gott fimleikaár.
Limagjald 2010:2011.pdf


text:
Magni Arge, sum hevur skrivað undir skriv til sponsku stjórnina saman við øðrum fólkatingslimum, heldur at spanska stjórnin ger seg inn á grundarsteinar í fólkaræðinum.
Í sjónvarpstíðindunum í gjár var sagt frá, at Magni Arge og Sjúrður Skaale hava skrivað undir eitt skjal, ið heitir á sponsku stjórnina um at virða rættin hjá Katalonia at siga sína hugsan á fólkaatkvøðu. Seytjan fólkatingslimir hava skrivað undir skjalið, har heitt verður á sponsku stjórnina um at steðga við tiltøkunum, sum spanska stjórnin hevur sett í verk ímóti atkvøðuni. Spanska stjórnin hevur boðað frá, at fólkaatkvøðan er ímóti stjórnarskipanini, og at øll amboð verða tikin í brúk ímóti fólkaatkvøðuni.
Les eisini: Evropakortið í broyting – fólkaatkvøða í Katalonia
Gera seg inn á grundarstein í fólkaræðinum
Á Facebook síðu síni greiðir Magni Arge frá, hví hann hevur skrivað undir skjalið. Hann sigur, at spanska stjórnin ger seg inn á ein grundarstein í fólkaræðinum, tá ið hon noktar katalanum at halda fólkaatkvøðu.
– Tað minnir um totalitera framferð, tá ið staturin hóttir við at rættarsøkja og fongsla politikarar, journalistar og onnur, sum siga sína hugsan og vilja lata fólkið tala, sigur hann millum annað.
-Eg haldi tað vera skeivt av sponsku stjórnini at forða katalanska fólkinum at siga sína hugsan um teirra statsrættarligu støðu. Tað er at gera seg inn á ein grundarstein í fólkarættinum, sigur Magni Arge eisini á Facebook síðu síni.
Annars boðar fólkatingslimurin frá, at hann roknar við at verða í Katalonia, tá ið fólkaatkvøðan verður. Unga Tjóðveldið er eisini boðið at vera har á fólkaatkvøðuni, og Elsa Berg, forkvinna í Unga Tjóðveldinum fer til Katalania at umboða felagið.
Fólkaatkvøðan verður fyrsta oktobur
Fólkaatkvøðan er sett at verða 1. oktobur, og veljarakanningar vísa nú, at umleið helvtin av íbúgvunum í Katalania eru fyri loysing. Men tveir triðingar av katalinska fólkinum eru fyri at halda fólkaatkvøðuna.
Tað er ilt at siga, hvat spanska stjórnin ger, um meiriluti vísir seg at vera fyri loysing. Stjórnin fer allarhelst ikki at góðtaka úrslitið, men hevur higartil bara boðað frá, at stjórnin ikki ætlar sær at lata katalanar sleppa at hava fólkaatkvøðuna.


text:
Vísindaráðið
Føroya Vísindaráð virkar við støði í lóg um gransking frá 2001 við broytingum í 2006.
Vísindaráðið orðar yvirskipaða granskingarpolitikk Føroya við felags hugsjón, sum fevnir um gransking, menning og nýskapan.
Í Vísindaráðnum eru: løgmaður, landsstýrismenninir í ávíkavist granskingarmálum, vinnumálum, innlendismálum, fíggjarmálum, fiskivinnumálum og heilsumálum, eitt umboð tilnevnt av Føroya Arbeiðsgevarafelag, eitt umboð tilnevnt av løntakarafeløgunum, eitt umboð tilnevnt av Fróðskaparsetri Føroya og tvey umboð fyri sektorgranskingarstovnar. Harumframt kann løgmaður tilnevna upp til 2 ráðslimir.
Løgmaður er formaður í Vísindaráðnum, og landsstýriskvinnan í granskingarmálum er næstforkvinna.
Skrivari fyri Vísindaráðið er stjórin fyri Granskingargrunnin.
Formaðurin í Granskingarnevndini er eygleiðari í Vísindarráðnum.
Fundir eiga at vera á hvørjum ári, har yvirskipað evni viðvíkjandi føroyskari gransking, menning og nýskapan verða viðgjørd.
Fyrsti fundurin hjá Vísindaráðnum var 28. november 2008. Tann 28. januar 2011 samtykti Vísindaráðið fyrsta yvirskipaða granskingarpolitikk Føroya undir heitinm Vitan & Vøkstur. Les meira her
Skipanin við Vísindaráðið verður eftirmett í løtuni, nýtt Vísindaráð er tí ikki tilnevnt.


text:
Góð ráð
Venture kapitalur í Føroyum
Eitt gott handilshugskot og eitt avgjørt ynski um at gerast íverkseti eru týdningarmiklar fortreytir fyri at byrja eina nýggja fyritøku.
Aloftast røkkur privata uppsparingin ikki til at gera dreymin til veruleika, og tí gerst fígging uttanífrá neyðug.
Fyri nógvar íverksetar er næsti spurnignurin so, hvat slag av fígging passar til júst mín tørv. Tá tað er avklárað, er næsti spurningurin: hvar fái eg fíggingina frá?
Tá tað snýr seg um fíggingarmøguleikar er ein meginregla, at jú hægri ambitiónirnar eru og størri møguleikin fyri vøkstri er, jú vágafúsari eigur fíggingin at vera.
Líkamikið hvat, so er tað neyðugt at fáa greiðu á, hvussu stórt potentialið fyri vøkstri er, og hvussu stórur tann samsvarandi vágin er. Hetta er neyðugt fyri at finna teir best egnaðu íleggjararnar, sum kunnu hjálpa til við kapitali og einum virknum leikluti í menningini av fyritøkuni.
Finnast slíkir íleggjarar í Føroyum?
Seinastu 10 árini eru fleiri venturegrunnar (framtaksgrunnar) settir á stovn her á landi. Tað byrjaði við Framtaksgrunninum, so kom Notio, og við teimum stóru sølunum av vinnulívsfyritøkum eru fleiri aðrir komnir afturat.
Eitt annað, sum hjá summum íverksetum kann verða týdningarmikið, er skriva eina virkisætlan (businessætlan). Ein virkisætlan hjálpir tær at avklára og seta orð á tíni hugskot, og at sjónliggera tínar tankar fyri íleggjarum.
Skjølini niðanfyri eru vælegnaði.
Virkisætlanin er ein frymil, har tú tekur tað við, sum er viðkomandi fyri teg. Tjekklistin tryggjar tær, at tú ikki gloymir nakað av týdningi (skjølini eru vinarliga lánt frá frálíku íverksetara heimasíðuni virk.dk).
Leinkjan ‘byrja virki’ og ‘eitt sindur um skatt’ er tilfar, sum Spekt hevur gjørt til íverksetarar.
- Virkisætlan
- Tjekklisti
- Byrja virki
- Eitt sindur um skatt
- Stovnan av smápartafelagi
Viðvíkjandi stovnan av partafelagi/smápartafelagi
Í sambandi við stovnan av partafelag ella smápartafelag, krevst fylgjandi:
- Navn til nýggja felagið.
- Orðing av endamáli við felagnum.
- Nær felagið er stovnað.
- Útvegan av smápartapeningi (skal vera í minsta lagi 50.000 kr) ella partapeningi (skal í minsta lagi vera 500.000 kr).
- Partapeningurin/smápartapeningurin kann vera sokallað apportinnskot, har virði verða latin inn í felagið og verða virðismett av metingarmonnum.
- Nøvn á stovnarum – tað nýtist bert at vera ein.
- Hvør er grannskoðari?
- Ásetan av rokniskaparári.
- Býti av smápartapeningi/partapeningi – hvussu nógv hvør av stovnarunum teknar.
- Um nýstovnaða smápartafelagið hevur ein stjóra ella bara eina nevnd (nevndin skal í minsta lagi hava tríggjar limir) – smápartafeløg, sum hava partapening, ið er minni enn 300.000 kr, nýtast ikki hava nevnd – bert stjóra.
- Nøvnini á møguligum nevndarlimum.
- Navnið á nevndarformanninum ella kvinnuni.
- Navnið á stjóranum.
- Váttan frá peningastovni um, at smápartapeningurin/partapeningurin er fult inngoldin.
Hetta kanst tú gera sjálv/ur ella lata ein sakførara taka sær av tí.


text:
Popular Science hevur eina rættiliga áhugaverda grein her á popsci.com, um nýggju svimjidraktirnar hjá Speedo. Eftir øllum at døma vórðu hesar draktir brúktar, tá ið Eamon Sullivan herfyri setti heimsmet í 50 frí, Natalie Coughlin í 100 rygg og Kirsty Coventry í 200 rygg.
Tey skriva ikki beinleiðis at talan var um hesi met; men tað burdi so verið tá ið talan var um heimsmet ‘hetta vikuskiftið’ í Avstraliu og Missiouri (USA). Eitt heimsmet verður sagt at hava staðið frá 1991, sum passar væl til tað nú tikna heimsmetið hjá Egerszegi í 200 rygg. Hinvegin var eitt annað frá 1988, sum má hava verið eitt av teimum amerikansku ið eisini vórðu sett tá, við tað at heimsmetið í 50 frí ‘bara’ er frá ár 2000 og í 100 rygg frá 2007.
(Men OK, man kann jú eisini bara fara á speedo.com og lesa hvussu tey reypa har 🙂
Líka mikið, har er eisini eitt áhugavert prát við ein umboðsmann fyri Speedo, um hvussu draktirnar rigga, hvat reglurnar siga, og um hvat framtíðin bjóðar.
Eftir øllum at døma eru nøkur plastikk ‘panel’ í draktunum sum eru fullkomiliga stív (ella í øllum førum óelastisk), og sum harvið fasthalda skapið á kroppinum meðan svomið verður. Hesi panel kunnu ikki vera alla staðni, við tað at draktin tá verður ov stív. Tað ljóðar altso nærmast sum ein brynja úr polyurethane.
Umboðsmaðurin sigur rættiliga áhugavert, at reglurnar hjá altjóða svimjisambandinum FINA forbjóða at tey umskapa kroppin, og tey hava tí heldur brúkt 400 elitusvimjarar sum modell. Spurdur um hví tey ikki bara formstoypa draktir til størstu stjørnurnar, sigur hann at tað vilja tey ikki ‘av filosofiskum orsøkum’. Tey vilja altso hóast alt geva øllum møguleika at kappast á rímiliga jøvnum føti, og hava altso ikki gjørt serligar draktir til Michael Phelps & co.
(Eg ivist tó í um allir føroyskir masterssvimjarar fara at halda at draktin passar so væl, um hon er gjørd til skapið á Sullivan & co. Onkur fer kanska beinleiðis at fáa fyrimun av at kroystast niður í eitt Phelps-modell 😉
At enda tosa tey um hví tey ikki bara lata draktina umfata eisini høvdið, hendur og føtur. Men her svarar umboðsmaðurin sum væntað, at tað hava tey ikki lov til. Hettan skal verða leys frá draktini, og svimjarar mugu slettis einki hava á hendur og føtur.
Og hvussu so í framtíðini? Well, umboðsmaðurin ljóðar sum um at tey eru við at náa markið fyri hvussu nógv draktin kann hjálpa uppá vatnmótstøðuna. Men so fer at hann tosa um at betra um biomekaniskar og fysiologiskar eginleikar, sum ljóðar sum hasi elastikkbondini man sær í (kapp)skídraktum nú á døgum. Umframt at tey kanska kunnu gera serligar draktir til hvørja svimjigrein sær.
Lesið á http://www.popsci.com/gear-gadgets/article/2008-02/suiting-olympics
Myndin er av Eamon Sullivan, funnin á speedo.com (og vónandi í lagi at lána eina løtu)


text:
GRAMEX
Stuðul til ferðing innanoyggja.
GRAMEX kann stuðla ferðing innanoyggja eftir hesum treytum:
Endamál
Stuðul til ferðing og gisting til alment lýst tónleikatiltøk.
Luttakarar
Navn og adressa hjá luttakarum Ferðing: Í mesta lagi tað, sum SSL kostar. Í mesta lagi 5 tónleikarar og í mesta lagi 1500 kr. fyri hvønn bólk ímillum føroyskan bústað og konsert (ella millum konsertstøðini)
Innivist
Skjalprógvað útreiðslur, um tiltakið er í hesum oyggjum: Suðuroy, Sandoy, Stóra Dímun, Skúvoy, Mykines, Nólsoy, Hestur, Koltur, Kalsoy, Fugloy, Svínoy og ikki slepst til meginøkið aftan á tónleikatiltakið. Søkt kann verða um stuðul til innivist til í mesta lagi 5 tónleikarar. Í mesta lagi 300 pr tónleikara. í mesta lagi5 (= 1500 kr). Konsertirnar skulu vera almennar og fráboðan verður send KODA.
Umsóknin verður send: gramexfo@lisa.fo
GRAMEX kann lata útgávustuðul til CD/MC/LP (Stuðulin verður ikki goldin út, fyrr enn CD/MC/LP er útkomin)
Umsóknin skal í minsta lagi innihalda:
Umsøkjari
Navn
Adressa
Teldupostadressa
(Treytin er, at umsøkjarin býr í Føroyum)
Útgevari
Navn
Adressa
Teldupostadressa
Frágreiðing Heiti á CD/MC/LP Eyðkenni á CD/MC/LP
Spælitíð (minuttir)
Útgávudagur
Navn/nøvn á lutakandi tónleikarum
Umsóknin verður send til Gramexfo@lisa.fo


text:
Hetta lítla fjallalandið, nakað norðarlaga í Italia, er minsta lýðveldi í Evropa. Tað er eisini ímillum tey elstu, helst grundað um ár 900. Í miðøld var Italia býtt sundur í rík, valdmikil býarríki, sum Venezia og Florens. Hesi ríki vórðu, sum tíðin leið, limað inn í onnur, størri landøki, men San Marino megnaði at hava sjálvræði sítt. Hóast landið er av smæstu londum, hevur tað fótbóltslandslið, sum er við í undankappingunum til HM og EM í fótbólti.
Náttúrutilgeingið er lítið í San Marino, og blómandi ferðavinnan er størsta inntøkukelda landsins. Miðaldarborgin Rocca er sum tikin úr einum ævintýri.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður: San Marinobýur
Vídd: 61 km2
Fólkatal: 30.321
Alment mál: italskt
Átrúnaður: kristindómur 96%, aðrir 4%
Stýrðislag: fólkaræði, fleirflokkaskipan
Gjaldoyra: evra
Kort av San Marino - Google maps


text:
Jólabræv frá Gyðju Hjalmarsdóttir Didriksen, nevndarlimur í Felagnum fyri Lesi – og Skriviveik.
Børnini gleða seg. Vit vaksnu leggja nógv fyri, at alt skal verða klárt til stóru høgtíðina. Hugni, matur og gávur. Hettar er ikki tíðin at ørkymlast og hugsa tankar, ið ikki eru um reyðar sloyfur og knirkandi jólapappír.
Men hóast tað, so eru vit nøkur, ið ikki ordiliga kunnu sleppa gleðini leysa. Akkurát sum tá tú hevur ein stein í skónum, sum liggur har og minnir teg á, at tú skalt ikki ganga her og vera alt for glað, so liggur hettar og gnagar og vit fáa ilt, ikki bara í fótin.
Vit, Felagið fyri Lesi- og Skriviveik, góvust í Lesihúsinum í Tróndargøtu 24. november. Vikuna áðrenn var uppslag at lesa á uppslagstalvuni, har vit vórðu biðin um, ikki at taka nakra undirvísing ella líknandi uppá okkum áðrenn 4. januar 2017. Var onkur, ið hevði hjálp fyri neyðini til dømis til hjásitara til próvtøku, máttu vit fara til avvarðandi stovn at biðja tey gjalda.
Okkara játtan fyri árið 2016 er uppi.
Arbeiði er tó ikki uppi.
Vanligt er, at børn og foreldur jubla, tá tey fáa jólafrí, men eingin í Tróndargøtu jublaði.
Tvørturímóti. Vit vildu so fegin arbeitt fram til jóla. Okkara Vinnuháskúlanæmingar, Tekniski Skúla næmingar, Seturs næmingar, okkara bólkur av fólki, ið ongan kjans høvdu, tá tey gingu í skúla og so tey skúlabørnini, ið hava funnið eina trygga læriholu hjá okkum, tey jublaðu ikki.
Kanska tey hava kent á sær, at vit eru heldur ørkymlaði fyri tíðina?
Okkara í forvegin lítla játtan, 1,6 mill á fíggjarlógini, er skorin við 200.000 kr. Tað er ómetaliga nógvir pengar í okkara arbeiði. Spent bíða vit, hvat fer at henda við aðru og triðju viðgerð av fíggjarlógini. Vónin er, at hasar 200.000 verða lagdar í aftur okkara játtan.
Uttan at fornerma nakran ella at virka sjálvglað, so haldi eg, at vit róliga kunnu staðfesta, at vit vita best, hvør tørvur er á okkum og okkara arbeiði. Argumentið at skerja okkum er, at okkara arbeiði er partur av fólkaskúlanum. Skilji, hvør í skilja vil. Tørvurin hvørvur ikki, fyri tí um fólkaskúlin nú hevur orðblinda skreening í 3. flokki og aðrar royndir í 4. flokki og 6. flokki. Tíverri má eg siga at tað øvuta er veruleikin. Ongantíð áður hava so nógv sperd foreldur vent sær til okkara, tí barn teirra er “dumpað” til orðblindatestina og skúlin hevur einki at bjóða.
Og annað er so, at okkara arbeiði í høvuðsheitum vendir sær til aðrar aldursbólkar enn fólkaskúlan. Fólkaskúla næmingar upptaka umleið 25 % av okkara virksemi.
Tey, ið ikki hava lesi – og skrivitrupulleikar tætt inn at sær, kunnu ikki ímynda sær ta sorg, tað stríð og strev hesi børn, foreldur og ungu í útbúgving annars hava. Og so tey, sum ongantíð fótaðu sær, tá tey gingu í skúla.
Hesi, eru okkara næmingar.
Tað er eingin, ið ger tað arbeiði, vit gera. Vit gera ikki bara nakað við lesi- og skrivitrupulleikar, vit gera nakað við alt menniskjað, og tað er ógvuliga umráðandi.
Tað kann vera, at ein næmingur hevur spurningar til Almannaverkið ella skúlaverkið, so hjálpir felagið næminginum.
Altso, tað steðgar ikki í úthurðini her. Tey koma inn og fáa staðfest trupulleikan, sum ofta ikki er so einfaldur, sum tað sær út í fyrstu atløgu. Yvirhøvur hanga aðrir trupulleikar uppií.
So hjálpa vit at fara við honum til viðkomandi skúlar, lærupláss og Mentamálaráðið viðhvørt, tí onkustaðni er hann steðgaður upp í systeminum.
Hetta menniskjað fer ikki til Mentamálaráðið og krevur sín rætt. Felagið fyri Lesi- og Skriviveik er tann røddin, sum veit, hvat næmingarnir hjá felagnum hava rætt til. Her gera vit tað, vit eru ment – við okkara førleika – at leggja viðurskiftini hjá næminginum til rættis.
Vit gera alt fyri okkara næmingar, rætt og slætt alt!
Fólkaskúlin roynir at gera sítt fyri sínar næmingar, men nógv verður lagt á skúlan at orna og seinasta átakið er orðblindatestir. Tað átti at verið so gott, so gott, men tá neyðugu játtanirnar at taka fylgjurnar av testunum ikki fylgja við, so er lítið vunnið, og so leita tey sær hjálp í Lesihúsinum her í Tróndargøtu. Og eisini tað hava vit merkt í hesum skúlaárinum.
Aðrir lærustovnar megna ikki at taka sær av sínum lesiveiku og orðblindu, tey koma eisini til felagið í stórum tali. So skulu vit skerjast, kemur tað at merkjast hart hjá nógvum.
Vit hava hoyrt, at ein orðblindaflokkur er á Sct. Frans, men eingin veit at siga um hendan flokk, og einki orð stendur á heimasíðu skúlans. Vit hava spurt okkum fyri, men eingin skúli, vit hava tosað við er kunnaður um nakran orðblindaflokk, og MMR svarar ikki fyrispurningi hesum viðvíkjandi, so tað velja vit at taka sum leysasøgu.
So kanska skilja tit, at hesin steinurin liggur her og gnagar seg gjøgnum hold og skinn og jólagleðin ikki ordiliga vinnur inn? Hvat sker, um vit missa okkara játtan?
Vit eru best útbúgvin at taka hesar trupulleikar á okkum. Orðblindalærarar, lesivegleiðarar, serlærarar, Feuerstein instruktørar. Vit gera so fegin tað arbeiði, ið skal til. Men fíggjarligu karmarnir mugu eisini vera til staðar.
Okkara jólaynski er, at játtanin fer at halda tørn.
So rista vit skógvin og halda jól.
Gleðilig jól!


text:
Poetisk einglavernd/
Sjálvt um bókin við gráu kardúspermuni við reyðum stavum og ongari mynd er merkt av stórum einfeldi og estetiskum lítillætni, er hon ein tann flottasta yrkingabókin, eg havi sæð leingi, bæði hálvfjersaralig og up to date.
Eg hugsi, at hetta er tíggjunda yrkingasavnið hjá Jóanesi Nielsen; reyðu stavirnir á permuni eru monumentalir og skriva heitið: GUDAHØVD. Og her eru nógvir gudar og høvd og eisini eitt gudahøvd í bókini, sum forrestin kom uttan tíðindaskriv; Mentunargrunnur Studentafelagsins plagdi annars at vera óførur at skriva og senda út tíðindaskriv afturvið sínum útgávum. Yrkingasavnið er 84 blaðsíður við 38 yrkingum, sum ikki eru heilt ólíkar øðrum yrkingum hjá sama yrkjara. Rannvá Holm Mortensen hevur lagt bókina til rættis og gjørt skreytmyndirnar í bókini; hetta eru ekspressiv og einføld linoprent, ið hóska sera væl til huglagið og stílin í bókini.
Tá eg sigi, at eg haldi meg kenni yrkingarnar aftur, merkir tað yvirhøvur ikki, at yrkingarnar eru av handahógvi merktar ella at tær eru keðiligar á nakran hátt. Tær eru ymiskar, men undirhaldandi sum altíð, tá Jóanes yrkir - onkur einstøk kann fáa lesaran at flenna, meðan onkur onnur vætti eygakrókin. Eg meini bara, at vit eftirhondini kennast við hetta poetiska universið, bæði tí yrkjarin sipar til sínar egnu yrkingar, men eisini tí talan er um ein rættiliga samanhangandi yrkingaheim við einum yrkjaraegi, sum bæði við ovurdirvi og ræðslu á la Munch í sjálvsmyndini millum klokkuna og seingina lýsir sítt egna aldurstreytaða likamsniðurbrot og tann æviga, glúpskt tivandi deyðan.
Kroppurin hevur altíð havt sítt demonstrativa pláss í yrkingunum hjá Jóanesi Nielsen og tá er tað ikki tað vakra, idealiseraða templið, talan er um, men tað seksualiseraða og animaliseraða likamið ella í hvussu er ein staðfesting av, at vit í mongum eru sum djórini. Sjálvt um kroppurin er lýstur frá sínum minni flatterandi síðum; ein ógloymandi lýsing er av øllum prostataharrunum, sum hvørja einastu nátt mugu upp at pissa tríggjar og fýra ferðir, og eina aðra staðni fær skólpurin sítt. Eg mátti satt at siga sprota orðið, tí eg kendi tað ikki, men tað er altso húðarposin uttan um eistuni. Um henda góða pung verður mikið røtt, m.a. verða gamlamannaheinginossur hongd út (!) og hildin at vera andstyggilig. Aja, ikki veit eg, men fyrr ella seinni rakar hon okkum øll, tyngdarlógin. Kvinnulýsingarnar eru ikki so beinleiðis seksuellar sum tær hava verið áður. Vinkulin er kanska meira kerligur og afturlítandi - yvirhøvur sýnist yrkjaraegið minni bombastiskt, meira sjálvkritiskt og eyðmjúkt enn áður. - Hetta minnir meg um eina samrøðu við danska rithøvundin Suzanne Brøgger á DR2 nú eitt kvøldið. Henda 73 ára gamla femme fataledaman varð spurd um hon enn helt fast í sínum sjokerandi djarva uppáhaldið frá reyðsokkatíðini, at hjúnarlagið er einasta slag av lóggildari kannibalismu í samfelagnum. - Í nøkur sekund segði hon ikki eitt orð, men hugdi niður og eg hugsaði: Åh nei, skulu vit nú uppliva eina av hesum óvirðiligu apologiunum frá fólkum, sum einaferð inniliga hava trúð uppá okkurt, tey ikki ordiliga trúgva longur. Men so hugdi hon upp við sínum døkku, glitrandi eygum, og segði avgjørd Ja! Og legði brosandi aftrat: Men det er dejligt at blive spist! Jóanes Nielsen hevur heldur ongar trupulleikar at halda fast í gomlum hugsjónum, sigur eitt nú sína vitan koma frá einum vikuligum skamti av norska arbeiðarablaðnum, Klassekampen, sum hann hevur fingið frá einum vinmanni síðani 2008.
Yrkingarnar snúgva seg um lívið og hugburðurin er eksistentiellur, bæði tá tað snýr seg um ein lítlan norskan fugl, ið finnur sín bana í Norðdepli, um vaksandi einsemi ella tey mongu bíðirúmini, har bíðað verður eftir nýggjum gøgnum, smákøkum ella bara eftir deyðanum. Yrkingin um teir smørelskandi brøðurnar Price er herliga sarkastisk og fær eina heldur óvæntaða vend, tá hon innihaldsliga broytist frá at snúgva seg um fínari matgerð til at handla um proletariska egpersónin og ein poetikk. Ein yrking skal eftir øllum at døma vera ekkaleys og nóg djørv til at stoyta seg út av fjallinum, tí hon má hava álit á teir poetisku einglarnar. Tá tað so onkuntíð hendir, at einglarnir ikki møta upp, verður yrkingin blóðsorað og má taka nakrar magnyl, meðan brøðurnir Price smakka til ta kongaligu sósina.
Jóanes Nielsen er ein framúrskarandi yrkjari. Hansara bestu yrkingar eru sum elasmáar, tættar skaldsøgur, har lesarin fær eina hóming av eini heilari søgugongd, stórum hugsanum og heilum øldum alt í meðan persónarnir verða merkiliga presentir og til staðar beint her og nú. Hetta er t.d. galdandi fyri yrkingina har eitt streymslit elvir til eina forkunnuga vitjan, tá teir báðir lagsbrøðurnir og reformatorisku høvuðspersónarnir, Luther og Melanchton koma á gátt. Og her er fleiri tílíkar luftigar perlur í savninum, t.d. Minni á síðu 8-9 og Innast inni standa vit altíð við eina lending og bíða s.30-32, Triðja bíðirúm á síðu 38 og Mín kæra lampa á síðu 58, ið allar orða lívsins treytir og samanhang.
Gud er ikki til og allíkavæl fær hann eina bøn, tí: “Harri/ vit sum hava avtikið helvitið hinumegin deyðan/ megna ikki at fyribyrgja helviti hesumegin deyðan/ hyklaranna og lygnaranna helviti/ helviti millum stættir og tjóðir/ åh! gev mær aftur tað gamla helvitið/ tað klæðir okkum betur// Dagarnir gerast støðugt steinutari/ vági mær so dánt at siga tað/ men lat meg vera eina urt millum klípini/ er tað ov nógv at krevja/ so bara eitt góðsligt orð sum kvinkar upp eina hurð./ Tak frá mær tað sum eg havi eftir av tonnum/ loys av fingrinum neglirnar/ eg taki til takkar við snøgt sagt øllum/ bara ikki deyðanum....” (Ákallan s.33-36).
Allarbest dámar mær henda yrkjaran, tá hann er mest einfaldur og lítillátin, tá fær hann ómetaliga nógv burturúr eitt nú minnum frá barndóminum. Her er ein lítil fitt søga, hvørs endareglur geva okkum ein frammaná.
Innast inni standa vit altíð við eina lending og bíða
Ein summardag fyrst í trýssunum
stóð eg einsamallur á lendingini í Skálavík
hevði mítt lítla kuffert í hondini
og sá Smiril hvørva suður um Skálhøvda.
Báturin sum hevði flutt vørur og ferðafólk í land lá
longu fyri teymi
føldi meg vera í dýrastu neyð
tí eg kendi ongan og heldur ongin tók ímóti mær.
Ta løtuna hevði eg loymt at pabba átti vinfólk í Skálavík
at hann hevði ringt til sjaførin á postbilinum og biðið hann
havt eyguni eftir mær.
Tí lætnaði tað fyri brósti tá ein maður sum kallaði seg Valdemar kom
til mín og spurdi hvør ið átti meg.
Eg svaraði at Svend og Marjun áttu meg
og at eg skuldi til Skopunar at vitja mammubeiggjan Ásbjørn.
Hann smíltist
kallaði meg vinurin
og saman við postsekkinum og nøkrum vørum
koyrdi hann meg til Skopunar í sínum gula Bedfordi.
Tilburðurin rann fram fyri meg ein dagin eg skuldi
heinta abbasonin.
Eg var ov seinur
fann hann einsamallan í skúlagarðinum
og ampin í hansara eygum var ikki ólíkur tí ampanum eg á
sinni kendi suðuri á lendingini í Skálavík.
Eg royndi at ugga hann
segði at í veruleikanum er mann ongantíð púra gloymdur
at tað altíð finst onkur Valdemar sum spyr hvør ein er og
hvagar leiðin gongur.
Abbasonurin svaraði at hann kendi ongan Valdemar
og eg segði at Valdemar var ein eingil
og tann dagin vit doyggja
heintar hann okkum í einum gulum bili
og vit koyra avstað ti onkra bygd í Himmiríki
ikki ólík Skálavík ella Skopun.
Ivist í um abbasonurin trúði míni einglasøgu
helst er rættari at siga
at hann hesa løtuna í skúlagarðinum lærdi nakað grundleggjandi
um menniskjans kor:
at vit innast inni
altíð
standa aleina við eina lending og bíða.